Gegau Melaka Gegau: 500 peserta berkayuh 30km promosi pelancongan, budaya sukan

REMBIA 20 Mac – Seramai 500 peserta membabitkan pelbagai negeri menyertai Program Kayuhan Basikan Gegau Melaka Gegau 2.0 diadakan di Japerun Rembia di sini pagi tadi.

Program kayuhan sepanjang 30 kilometer (km) itu telah dilepaskan EXCO Pelancongan Negeri, Datuk Muhammad Jailani Khamis sekitar jam 7.30 pagi tadi dalam misi kayuhan di sekitar kawasan Dewan Undangan Negeri (DUN) Rembia.

Muhammad Jailani yang juga Ahli Dewan Undangan Negeri (ADUN) Rembia berkata, penganjuran kali kedua dianjurkan Persatuan Kelab-kelab Belia Malaysia (MAYC) Bukit Katil dengan kerjasama Bahagian Promosi Pelancongan (BPP) dan Jabatan Belia dan Sukan (JBS) Melaka merupakan salah satu inisiatif kerajaan negeri dalam membudayakan aktiviti kesukanan dalam kalangan rakyat.

Ujarnya, program yang menerima sambutan hangat itu sekali gus mampu mempromosikan sub sektor pelancongan kesihatan dan pelancongan rekreasi di Melaka bagi menuju ke arah misi Melaka Sihat.

“Alhamdulillah kita bersyukur dengan penglibatan ini yang awalnya menerima sebanyak 1,000 penyertaan tapi dihadkan kepada 500 orang bagi mematuhi prosedur operasi standard (SOP) ditetapkan.

“Program ini telah menerima sambutan dari pelbagai negeri seperti Kedah, Perak, Johor, Negeri Sembilan serta pelbagai lagi dan ini menunjukkan satu perkembangan baik dalam kemasukan pelancongan domestik ke Melaka.

“Dengan keberhasilan program diadakan hari ini kita merancang akan menganjurkan aktiviti ini sekali lagi yang mungkin diadakan pada penghujung tahun ini dalam misi kita mencapai sasaran kemasukan 5.8 juta pelancong ke Melaka,” katanya kepada Melaka Hari Ini.

Program berlangsung berakhir jam 10.30 pagi tadi turut menawarkan 50 cabutan bertuah buat peserta terlibat membabitkan pelbagai hadiah ditawarkan seperti basikal lipat, hamper, perkakas basikal, baucar penginapan serta pelbagai lagi.


Atlet judo Melaka ingin tebus kekalahan di Sukan Sea Hanoi

MALIM 8 Mei- “Kami mahu tebus kekecewaan semasa Sukan Sea Filipina dahulu apabila judo negara hampa, gagal membawa pulang pingat,” kata Atlet judo kebangsaan Ong Kun Xiong dan Tan Woon Kiat.

Kedua-dua atlet sukan seni bela diri itu optimis mereka mampu melakar kejutan meskipun tanpa latihan di pusat serta kejohanan besar kerana kekangan semasa pandemik COVID-19.

Menurut Ong Kun Xiong, 31, mereka bakal berentap dengan atlet dari negara lain menerusi acara Goshin-Jutsu dan menyasarkan kilauan pingat emas dalam acara tunggal mereka itu.

Katanya, mereka berdua hanya dapat berlatih pada waktu malam atau hari cuti sahaja sebagai persiapan ke Sukan Sea memandangkan terikat dengan pekerjaan hakiki sebagai jurutera kilang di Melaka.

“Namun begitu, kami sentiasa mendapat sokongan penuh terutama dari jurulatih terkemuka Lee Khim Seng dalam memberi tunjuk ajar menghadapi pertandingan tersebut memandangkan Judo Kata yang baharu akan dipertandingkan.

“Dari segi latihan, kami berlatih di Melaka sahaja kerana terikat dengan kerja dan sepanjang tempoh dua tahun ini tiada acara besar dalam sukan judo yang dipertandingkan, jadi kami berlatih sendiri.

Nada sama disuarakan Tan Woon Kiat, 34, yang menyifatkan meskipun Judo Kata yang dipertandingkan adalah kategori baharu namun dia dan rakan gandingannya positif untuk meraih pingat.

“Dan sebab itu kami akan buat yang terbaik bagi memastikan pingat emas itu kepunyaan kami” katanya yang bakal berlepas ke Vietnam pada 16 Mei ini.


Enam mangsa tragedi pertembungan LRT kritikal

KUALA LUMPUR: Seramai enam penumpang yang terbabit dalam kemalangan dua tren Transit Aliran Ringan (LRT) malam tadi sedang dirawat di Hospital Kuala Lumpur (HKL) dan dilaporkan dalam keadaan kritikal.

Dalam pada itu Annuar meminta semua pihak tidak membuat sebarang spekulasi berhubung insiden perlanggaran dua tren LRT itu dan menunggu sehingga siasatan lengkap dilakukan pihak berkuasa.

“Orang ramai adalah diminta tidak membuat rumusan sendiri tentang punca kemalangan LRT malam tadi supaya tidak mengganggu penyiasatan yang sedang dilakukan pihak berwajib,khususnya PDRM (Polis Diraja Malaysia) dan PRASARANA (Prasarana Malaysia Berhad).

“Segala usaha sedang dibuat oleh PRASARANA untuk mempastikan perkhidmatan LRT pulih,” katanya yang mahu insiden itu disiasat dengan terperinci puncanya dan meneliti jika berlaku kecuaian terutama di menara kawalan.

Beliau turut merakamkan penghargaan kepada pasukan penyelamat yang bertindak pantas membantu mangsa kemalangan itu termasuk Jabatan Bomba dan Penyelamat, Angkatan Pertahanan Awam, PDRM dan Dewan Bandaraya Kuala Lumpur.


Sukan SEA: Skuad futsal lelaki dibelasah Vietnam 7-1

HANOI, 14 Mei – Skuad futsal lelaki kebangsaan dibelasah 7-1 oleh Vietnam pada aksi kedua saingan liga sepusingan Sukan SEA ke-31 yang berlangsung di Kompleks Sukan Ha Nam, hari ini.

Pada aksi itu, lima gol pasukan tuan rumah dalam separuh masa pertama masing-masing dijaringkan Nguyen Minh Tri pada minit kedua, Nguyen Thinh Phat (minit kelima dan ke-12), Le Quoc Nam (minit ke-18) dan Nguyen Manh Dung pada minit ke-19.

Terdahulu, Malaysia mengejutkan tuan rumah menerusi gol pembukaan Muhammad Ekmal Shahrin pada minit kedua sebelum Vietnam pantas menyamakan kedudukan menerusi Minh Tri.

Vietnam melengkapkan kemenangan sulung mereka dengan menambah dua jaringan pada babak kedua menerusi Thinh Phat pada minit ke-37 sebelum Minh Tri meledak gol ketujuh seminit kemudian.

Keputusan itu menyaksikan Malaysia menduduki tempat tercorot sementara Vietnam dan Indonesia berkongsi empat mata masing-masing berada di kedudukan teratas dan kedua manakala Thailand yang baru beraksi satu perlawanan di kedudukan ketiga dengan mengutip tiga mata.

Malaysia akan meneruskan saingan bertemu Indonesia (16 Mei) dan Myanmar (20 Mei) di venue sama dalam usaha menghidupkan peluang untuk membawa pulang kilauan pingat.

Dalam pada itu, saingan bagi kategori wanita akan bermula esok dengan Malaysia berdepan Thailand diikuti aksi menentang tuan rumah (17 Mei) dan Myanmar pada 19 Mei.


Kes rawatan tertunggak bukan COVID-10 di hospital berkurangan sebanyak 33.8 peratus

KUALA LUMPUR, 11 Feb – Kementerian Kesihatan (KKM) berjaya mengurangkan kes rawatan tertunggak bukan COVID-19 di hospital kerajaan sebanyak 33.8 peratus dalam tempoh yang singkat setelah melaksanakan pelbagai inisiatif termasuk pembedahan secara besar-besaran sejak akhir tahun lepas.

Menteri berkenaan Khairy Jamaluddin berkata sebelum itu, terdapat sejumlah 57,355 kes tertunggak bukan COVID-19 yang terdiri daripada 53,785 kes berasaskan surgikal dan 3,570 kes berasaskan perubatan dilaporkan pada 30 Sept 2021.

“Dengan beberapa inisiatif termasuk prosedur pembedahan secara besar-besaran yang dilakukan secara ‘bergotong-royong’ oleh KKM bersama dengan hospital swasta, jumlah kes ini telah dapat diturunkan sebanyak 19,392 kes atau 33.8 peratus kepada 37,963 kes pada 31 Dis 2021.

“Jadi melihat kepada ini, kita akan berusaha lagi mengurangkan angkanya dengan terus melaksanakan inisiatif sama di beberapa hospital termasuk Pusat Perubatan Universiti Kebangsaan bagi disiplin neurologi,” katanya ketika berucap merasmikan Program Berskala Besar Pembedahan Urologi (MUSI) di Hospital Selayang hari ini.

Beliau berkata pengurangan kes tertunggak yang dicapai turut disumbang oleh pendekatan KKM melaksanakan penyumberluaran perkhidmatan kepada hospital swasta sejak awal pandemik COVID-19 serta pembukaan semula dewan bedah elektif di hospital kerajaan secara berperingkat bermula Oktober tahun lepas.

Mengulas program MUSI, Khairy berkata KKM menyasarkan dapat menyelesaikan sebanyak 50 kes tertunggak melibatkan penyakit sistem urinari dan sakit tuan sepanjang tempoh empat hari program dilaksanakan bermula semalam.

“Berdasarkan (data), terdapat sebanyak 4,000 kes tertunggak urulogi dilaporkan pada Oktober 2021 manakala pada akhir Disember 2021, jumlah kes elektif ini yang masih menunggu pembedahan adalah 2,780 kes.

“Majoriti daripada kes yang masih menunggu untuk pembedahan ini pula berkaitan kes batu karang sama ada di buah pinggang, ureter atau pundi kencing dan kes pembengkakan yang bukan kanser atau BPH.


Tengku Zafrul : Pemulihan ekonomi berada di landasan betul melalui Bajet 2022

KUALA LUMPUR 4 Nov – Malaysia berada di landasan yang betul untuk memulihkan ekonomi menjelang 2022 menerusi belanjawan pengembangan yang diumumkan Jumaat lepas, kata Menteri Kewangan Tengku Datuk Seri Zafrul Abdul Aziz hari ini.

Beliau ketika bercakap dalam satu temu bual dengan Bloomberg hari ini berkata kerajaan merancang untuk mengurangkan kerencatan ekonomi akibat pandemik COVID-19, sekali gus memacu pertumbuhan ekonomi kepada trajektori jangka sederhana.

“Tidak sewajarnya kita berhenti terlalu awal, kita mahu memastikan bahawa kesan ekonomi diminimumkan dan pertumbuhan ekonomi kembali kepada trajektori jangka sederhana.

“Daripada segi pembiayaan hutang, kita mempunyai kecairan yang mencukupi di pasaran. Jelas sekali, kita mempunyai asas pelabur yang pelbagai dan kita yakin bahawa pembiayaan hutang atau bon dapat dikumpulkan secara domestik,” katanya.

Di bawah belanjawan terbesar yang bernilai RM332.1 bilion, kerajaan telah memperkenalkan cadangan cukai melalui Bajet 2022 seperti cukai kemakmuran, kajian semula cukai keuntungan hartanah termasuk pengenaan cukai khidmat ke atas perkhidmatan penghantaran bagi melonjakkan pendapatannya.

“Memang kita telah mengumumkan satu cukai khusus iaitu cukai kemakmuran, yang merupakan cukai sekali sahaja. Ia hanya melibatkan peningkatan cukai (kutipan) secara marginal yang merangkumi lebih daripada 230 syarikat besar yang tersenarai di bursa saham, yang telah mencipta laba berlebihan semasa pandemik.

“Ia adalah cukai progresif sebanyak 9.0 peratus. Jadi ia bukan jumlah yang besar dan ini adalah untuk membantu membiayai pakej penjagaan kesihatan semasa pandemik COVID-19,” kata Tengku Zafrul.

Beliau juga menolak tanggapan bahawa pengenalan cukai kemakmuran bukan bersifat mesra perniagaan, dengan menjelaskan bahawa pasaran akan menyesuaikan diri dengan pengumuman itu.

“Saya tidak bimbang (tanggapan). Jika kita melihat di mana kita berada hari ini, jika anda melihat kekuatan mata wang dan ekonomi, dan seperti yang telah saya katakan, cukai progresif (akan) hanya melibatkan 230 syarikat tersenarai.

“Jika anda tengok kepada sektor perniagaan, kita telah memberikan pakej bantuan sebanyak RM40 bilion dan kita juga mempunyai program bernilai RM4.8 bilion membabitkan pekerjaan, ini menjamin 600,000 pekerjaan kepada rakyat Malaysia. Kita perlu melihatnya secara holistik dan fokus utama sekarang adalah kepada ekonomi serta mewujudkan pekerjaan,” katanya.

Sementara itu, kerajaan yakin dengan ekonomi pada 2022, yang bakal didorong oleh prestasi ekonomi yang kukuh dengan anggaran pertumbuhan antara 5.5 peratus dan 6.5 peratus pada tahun tersebut.

Tengku Zafrul berkata dasar fiskal dan monetari Malaysia masih akomodatif dan kerajaan sedang berusaha mengurangkan defisit fiskal kepada 6.0 peratus daripada Keluaran Dalam Negara Kasar menjelang 2022 berbanding 6.5 peratus tahun ini.

“Masih ada ruang untuk kita gunakan dan dalam belanjawan, kita mengandaikan harga minyak berada pada sekitar US$66 setong dan seperti yang anda tahu (sekarang) ia telah naik lebih tinggi daripada itu. Langkah-langkah cukai baharu ini pun tidak dimasukkan dalam aliran pendapatan negara pada tahun hadapan,” katanya. – BERNAMA


Melaka jadi negeri pertama jelajah Agenda Nasional Malaysia Sihat – Khairy

BANDA HILIR 5 Jun – Melaka menjadi negeri pertama dalam siri jelajah Agenda Nasional Malaysia Sihat (ANMS), sebelum digerakkan ke negeri lain di negara ini.

Beliau berkata, komitmen tinggi yang ditunjukkan Ketua Menteri Melaka Datuk Seri Utama Sulaiman Md Ali bersama EXCO Kesihatan Dr Muhamad Akmal Saleh dan Pengarah Jabatan Kesihatan Negeri Melaka (JKNM) Dr Rusdi Abd Rahman harus diberi pujian dalam memastikan penduduk di Melaka menerima suntikan vaksin.

“Melaka menjadi penanda aras yang tinggi dan menunjukkan teladan yang terbaik kepada negeri lain untuk menjadi negeri sihat dan sejahtera,” katanya.

Beliau berkata demikian ketika berucap pada Majlis Pelancaran Jelajah ANMS Peringkat Negeri Melaka dan Sambutan Hari Denggi ASEAN di Dataran Pahlawan di sini.

“Kita sasarkan seramai 1.5 juta rakyat dari usia 40 tahun keatas yang tidak pernah menjalani saringan kesihatan untuk tampil ini kerana ia diberikan secara percuma,” katanya.


30,000 orang Melaka beraya sakan di MITC

AYER KEROH 28 Mei – Tidak kurang 30,000 pengunjung hadir memeriahkan Rumah Terbuka Aidilfitri Kerajaan Negeri Melaka bertempat di Pusat Dagangan Antarabangsa Melaka (MITC), hari ini.

Majlis yang diadakan bermula jam 2 petang itu mula diserbu orang ramai yang tidak mahu melepaskan peluang meraikan hari raya bersama pemimpin negeri.

Terdahulu, Yang di-Pertua Negeri Tun Seri Setia Mohd Ali Mohd Rustam bersama isteri Toh Puan Asmah Abd Rahman tiba di perkarangan MITC pada jam 2 petang.

Hadir sama Setiausaha Kerajaan Negeri Datuk Zaidi Johari; Speaker Dewan Undangan Negeri (DUN) Datuk Wira Ibrahim Durum dan EXCO Kanan Pelaburan dan Perindustrian Datuk Seri Ab Rauf Yusoh.

Turut hadir, Menteri Pengankutan Datuk Seri Wee Ka Siong, barisan EXCO Kerajaan Negeri, Ahli Dewan Undangan Negeri (ADUN), ketua-ketua jabatan dan lain-lain kenamaan.


Polis terima 305 laporan mangsa ribut dan puting beliung di Ipoh

Katanya setakat ini tiada kecurian harta benda dilaporkan dan pasukan keselamatan berjaya mengawal keadaan dengan rondaan termasuk oleh kereta peronda polis (MPV) dan Unit Rondaan Bermotosikal di lokasi-lokasi terjejas, malah anggota di balai juga ditugaskan di lokasi berkenaan dari semasa ke semasa.

Beliau berkata polis turut membuat kawalan bagi mengelak kejadian curi besi dan zink rumah yang dialihkan angin ribut dan puting beliung itu oleh pihak yang cuba mengambil kesempatan mencuri barang-barang yang mempunyai nilai di kawasan berkenaan.

Beliau berkata demikian ketika ditemui di Program Penyampaian Sumbangan Skuad Musa’adah Keluarga Malaysia Agensi di Bawah Menteri Di Jabatan Perdana Menteri (Hal Ehwal Agama) kepada mangsa ribut dan puting beliung di Pusat Pemindahan Sementara Dewan Tawas di sini hari ini.

Ratusan rumah di beberapa kawasan iaitu Taman Desa Seri Chepor, Kampung Tawas, Taman Tasek Damai dan Kampung Seri Klebang Tambahan Jaya di sini didapati terkesan dengan kejadian ribut dan puting beliung pada kira-kira pukul 6 petang itu. – BERNAMA


UTeM Future Fuel Design Training Centre iktiraf kepakaran automotif

Durian Tunggal 25 Mei – Universiti Teknikal Malaysia Melaka (UTeM) menerokai penyelidikan bidang automotif bertaraf global menerusi penubuhan UTeM Future Fuel Design Training Centre baru-baru ini.

Naib Canselor UTeM Prof Datuk Wira Dr. Raha Abdul Rahim berkata, pusat itu menawarkan program latihan yang menarik kepada peserta dalam kalangan industri dan akademik yang berkaitan.

“Geran ini mewujudkan Engineering Knowledge Transfer Unit (EKTU) dilengkapi dengan peralatan latihan sistem pengurusan bahan bakar terkini yang memfokuskan teknologi suntikan diesel,” katanya dalam satu kenyataan baru-baru ini.

“UTeM bertuah kerana diberi kepercayaan menjadi rakan kongsi untuk menerokai penyelidikan membangunkan bidang automotif bertaraf global, di samping pasaran yang luas dan berpotensi untuk terus diterokai sepenuhnya.

Hadir sama Timbalan Naib Canselor (Penyelidikan & Inovasi), Prof Dr. Ghazali Omar dan Dekan Pusat Pengajian Siswazah, Prof Ts. Dr. Noreffendy Tamaldin yang juga Ketua Projek Geran Penyelidikan Antarabangsa UTeM United Erasmus.


Rakyat Kelantan ‘kurang patuh’ SOP Covid-19

KOTA BHARU 2 Julai – Tahap pematuhan rakyat Kelantan terhadap prosedur operasi standard (SOP) bagi membendung penularan COVID-19 di negeri itu menurun kepada 90 peratus berbanding 95 peratus sebelum ini.

Ketua Polis Kelantan Datuk Hasanuddin Hassan berkata kawasan luar bandar dikesan menjadi antara punca peratusan menurun berikutan ramai yang tidak mematuhi SOP terutama berkaitan penjarakan sosial.

“Contohnya, kalau kita ke pasar raya, SOP masih lagi diikuti namun kalau kita pergi jauh sedikit seperti kawasan kampung terutama di warung, kita boleh tengok ramai yang tidak ikut (penjarakan sosial).

“Saya percaya mereka sedar mengenai SOP ditetapkan tapi tiada sikap ambil peduli. Mereka perlu ingat pasukan keselamatan masih lagi menjalankan Op COVID-19 dan mana-mana pihak yang ingkar boleh dikenakan tindakan,” katanya.

Beliau berkata demikian kepada pemberita selepas menghadiri mesyuarat khas Jawatankuasa Kerja Keselamatan Negeri (JKKN) Kelantan yang dipengerusikan Menteri Besar Kelantan Datuk Ahmad Yakob di Kompleks Kota Darul Naim di sini, hari ini.

Menurut beliau, semalam sahaja, polis menahan tujuh orang kerana melanggar SOP COVID-19. Kelantan merekodkan sebanyak 514 kes membabitkan 950 tangkapan sejak pelaksanaan Perintah Kawalan Pergerakan (PKP) bermula 18 Mac hingga 1 Julai.


Guru sekolah, jiran mangsa dera akan dipanggil bantu siasatan

IPOH, 17 Mei – Polis akan memanggil jiran kepada suspek kes dera seorang kanak-kanak perempuan berumur lapan tahun yang meninggal dunia Ahad lepas, bagi merakam keterangan sebagai saksi, dalam masa terdekat bagi membantu siasatan.

Beliau berkata fokus siasatan ketika ini adalah terhadap dua suspek, yakni ibu dan bapa saudara mangsa, yang direman sejak hari kejadian.

Bercakap kepada pemberita selepas menyampaikan sijil pelantikan ahli jawatankuasa perhubungan Yayasan Pencegahan Jenayah Malaysia (MCPF) Perak 2020-2022 di sini hari ini beliau berkata, ibu bapa kandung mangsa didapati telah bercerai dan hak penjagaan kedua-dua kanak-kanak itu diserahkan kepada kedua-dua suspek sejak tahun ini.

Media sebelum ini melaporkan sepasang suami isteri berusia 40 tahun direman tujuh hari berhubung kes kematian seorang kanak-kanak perempuan disyaki didera dan siasatan dijalankan mengikut Seksyen 302 Kanun Keseksaan kerana membunuh.


COVID: 0.43 peratus kes baharu babitkan kategori tiga hingga lima

KUALA LUMPUR, 28 Feb – Sebanyak 105 kes iaitu 0.43 peratus daripada 24,466 kes baharu COVID-19 yang dicatatkan semalam terdiri daripada kategori tiga, empat dan lima, berbanding 129 kes yang rekodkan pada Sabtu lepas.

Ketua Pengarah Kesihatan Tan Sri Dr Noor Hisham Abdullah berkata baki 24,361 kes (99.57 peratus) terdiri daripada kategori satu dan dua, dengan pertambahan kes baharu itu menjadikan jumlah kumulatif kepada 3,419,636 kes.

“Daripada 105 kes kategori tiga, empat dan lima yang dilaporkan; 25 kes tidak divaksin atau belum lengkap vaksinasi; 56 kes telah menerima dua dos vaksin COVID-19 tetapi belum menerima dos penggalak dan 24 kes telah menerima dos penggalak,” katanya dalam kenyataan hari ini.

Dr Noor Hisham berkata kes COVID-19 yang dimasukkan ke hospital pada 27 Feb (semalam) adalah sebanyak 1,559 kes dan daripada jumlah itu, 569 kes iaitu 36.5 peratus adalah kategori tiga, empat dan lima, manakala baki 990 kes (63.5 peratus) melibatkan kategori satu dan dua.

Berhubung penggunaan katil kes kritikal atau Unit Rawatan Rapi (ICU) COVID-19 di hospital, Dr Noor Hisham berkata beberapa negeri menunjukkan peratusan pengisian 50 peratus atau lebih iaitu Kelantan (94 peratus), Johor (69 peratus), Putrajaya (67 peratus), Kuala Lumpur (62 peratus), Perak dan Melaka masing-masing 58 peratus.

Mengenai situasi semasa bencana banjir, beliau berkata sehingga 3 petang semalam, sebanyak dua kes COVID-19 telah dikenal pasti dalam kalangan mangsa banjir di Terengganu dengan jumlah kumulatif 25 kes.

“Kesemua kes COVID-19 yang dilaporkan telah dikenal pasti dan diasingkan dari mangsa banjir yang lain di PPS (pusat pemindahan sementara) khas. Tiada kluster dalam kalangan mangsa banjir dilaporkan di PPS,” katanya.

Dr Noor Hisham berkata selain itu terdapat dua fasiliti kesihatan di Terengganu yang terjejas banjir (tahap 1) iaitu Klinik Kesihatan Wakaf Tapai, Marang dan Pejabat Kesihatan Daerah Kuala Nerus, namun kedua-duanya dilaporkan masih beroperasi seperti biasa.

“Pada 27 Feb, terdapat tujuh kes jangkitan pernafasan akut dan satu kes penyakit kulit dilaporkan. Tiada kes konjunktivitis, typhoid, kolera, leptospirosis, dan denggi dilaporkan dalam kalangan mangsa banjir,” katanya.- BERNAMA


Lima laluan sekitar Brickfields dilencongkan

KUALA LUMPUR, 22 Jan – Lima jalan di sekitar Brickfields dilencongkan bermula 7 pagi ini bagi mengelak mana-mana pihak mengadakan perhimpunan di Stesen Transit Aliran Ringan (LRT) Bangsar, hari ini.

Ketua Polis Daerah Brickfields ACP Amihizam Abdul Shukor berkata lencongan melibatkan Jalan Bangsar, susur Jalan Bangsar Utama, Jalan Travers, Jalan Rakyat dan Jalan Maarof.

Beliau berkata polis tidak menerima sebarang pemberitahuan perhimpunan daripada mana-mana individu atau pihak seperti yang digariskan dalam Akta Perhimpunan Aman 2012.

“Perhimpunan ini jelas melanggar undang-undang Peraturan 9 (Larangan Berarak) dan 10 (Kawalan Berhimpun) Peraturan-Peraturan Pencegahan dan Pengawalan Penyakit Berjangkit,” katanya dalam kenyataan hari ini.

Amihizam berkata pengoperasian stesen membabitkan laluan Transit Aliran Massa (MRT), LRT, monorel dan Keretapi Tanah Melayu Berhad di sekitar ibu negara dihentikan sementara bermula 7 pagi ini.

Sehubungan itu, orang ramai yang mempunyai urusan di Kuala Lumpur terutama di kawasan LRT Bangsar dan sekitarnya dinasihatkan supaya merancang perjalanan dan urusan masing-masing.

“Polis tidak akan bertolak ansur dengan mana-mana pihak yang masih berdegil menganjurkan atau menyertai sebarang perhimpunan dan akan mengambil tindakan tegas mengikut undang-undang,” katanya.

Semalam, Ketua Polis Daerah Dang Wangi ACP Noor Dellhan Yahaya mengumumkan enam jalan utama di sekitar Kuala Lumpur iaitu Jalan Kuching, Jalan Kinabalu, Jalan Maharajalela, Jalan Hang Tuah, Jalan Imbi dan Jalan Sultan Ismail turut dilencongkan mulai 7 pagi ini.- BERNAMA


Bekas KSU Kementerian Luar meninggal dunia

KUALA LUMPUR, 7 Jan – Bekas Ketua Setiausaha Kementerian Luar dan Pengerusi Lembaga Peradaban Melayu (ADAB) Tan Sri Mohd Yusof Hitam meninggal dunia petang semalam akibat kemalangan.

Ahli Majlis dan pengasas bersama ADAB, Mohd Arof Ishak yang mengesahkan perkara itu berkata Mohd Yusof, 86, menghembuskan nafas terakhir sekitar pukul 4 petang semalam di Hospital Pantai Kuala Lumpur.

Allahyarham akan dikebumikan di Tanah Perkuburan Islam Bukit Kiara, Taman Tun Dr Ismail selepas solat jenazah yang akan diadakan selepas solat Jumaat, hari ini.

Mohd Arof yang juga rakan kepada Allahyarham berkata arwah merupakan seorang yang tegas, amanah dan mempunyai tahap intelektual tinggi yang tidak sukar dicari ganti.

Allahyarham pernah menjadi Duta ke Republik Sosialis Vietnam pada 1976 sebelum dilantik menjadi Pesuruhjaya Tinggi ke New Zealand pada 1978 dan juga pernah menjadi Wakil Tetap Malaysia ke Pertubuhan Bangsa-bangsa Bersatu pada 1986.

Allahyarham yang berkhidmat sebagai Ketua Setiausaha Kementerian Luar Negeri pada 1988 meninggalkan isterinya Puan Sri Michiyo Noor Azian Mustakim dan tiga orang anaknya.


Melaka jadi tumpuan pencinta buku

BANDARAYA MELAKA 27 September – Pesta Buku Melaka 2022 merupakan hasrat kerajaan dalam Dekad Membaca Kebangsaan yang menyasarkan Malaysia sebagai negara membaca menjelang tahun 2030.

Pesta Buku Melaka 2022 anjuran Perbadanan Perpustakaan Awam Melaka (PERPUSTAM) dengan kerjasama syarikat Rabak-Lit akan berlangsung bermula hari ini (27 September) hingga 2 Oktober.

Ketua Menteri Datuk Seri Utama Sulaiman Md Ali berkata pesta buku yang berlangsung tujuh hari itu juga menjadi medan pertemuan pencinta buku dengan pemain industri buku.

“Kita sasarkan 20,000 pengunjung dalam tempoh seminggu akan datang ke Pesta Buku Melaka di The Shore ini di mana jika sebelum ini di Pesta Buku Antarabangsa Kuala Lumpur mendapat sambutan yang menggalakkan, jadi kita laksana di peringkat Negeri Melaka pula.

“Difahamkan, pihak Perpustam telah merencana untuk laksana pesta buku ini sejak 2019, namun tertangguh disebabkan pandemik COVID-19, saya harap agar Pesta Buku Melaka 2022 bakal mendapat sambutan baik dalam kalangan masyarakat negeri ini.

“Kerajaan negeri akan terus menyokong Perpustam bagi penganjuran Pesta Buku Melaka pada masa akan datang bagi memperkukuh budaya membaca bagi melahirkan masyarakat yang berilmu,” katanya.

Beliau berkata demikian pada sidang media selepas Majlis Perasmian Pesta Buku Melaka 2022 di sebuah pusat beli-belah di sini, hari ini.

Hadir sama, Pengerusi Perbadanan Perpustakaan Awam Melaka (Perpustam) Rosli Abdullah; Timbalan Speaker Dewan Undangan Negeri (DUN) Melaka Datuk Khaidirah Abu Zahar dan Pengarah Perpustam Mohamed Aizammuddy Mohamed Idris.

Mengulas lanjut, Sulaiman berkata sebanyak 32 penerbit buku membuka gerai pameran dan pelbagai genre dan jenis buku dijual untuk semua lingkungan usia.

“Walaupun pelbagai revolusi penulisan dan pengeluaran buku mendapat ancaman dari bahan bacaan digital dan sumber internet, namun saya percaya, buku fizikal ini masih mendapat permintaan tinggi dan kekal relevan buat pencinta buku,” katanya.


Banjir: Umat Islam diseru adakan solat hajat, bacaan Yasin

KUALA LUMPUR, 23 Dis – Umat Islam di seluruh negara diseru melaksanakan solat sunat hajat dan membaca surah Yasin bagi memohon keselamatan dan kesejahteraan rakyat dan negara, susulan bencana banjir yang melanda negara.

Menteri di Jabatan Perdana Menteri (Hal Ehwal Agama) Idris Ahmad berkata beliau juga telah meminta Jabatan Kemajuan Islam Malaysia (JAKIM) mengadakan solat hajat dan bacaan Yasin selepas solat Maghrib malam ini di tiga masjid utama iaitu Masjid Negara, Masjid Putra dan Masjid Tuanku Mizan Zainal Abidin, Putrajaya.

“Saya juga memohon kerjasama pihak Jabatan Agama Islam Wilayah Persekutuan untuk mengadakan solat hajat dan bacaan Yasin di masjid dan surau di Wilayah Persekutuan.

“Pada malam ini, saya dan anggota agensi hal ehwal Islam akan bersama-sama para jemaah di Masjid Wilayah Persekutuan, Kuala Lumpur,” katanya dalam kenyataan hari ini.

Beliau turut meminta kerjasama jabatan agama Islam negeri agar bersama-sama mengadakan solat hajat dan bacaan Yasin di masjid dan surau di negeri masing-masing bagi memohon keselamatan dan kesejahteraan negara. – BERNAMA


Bakal jemaah haji remaja disaran ambil dos penggalak – Khairy

KUALA LUMPUR, 21 Mei – Kementerian Kesihatan (KKM) menyarankan semua bakal jemaah haji remaja berumur 12 hingga 18 tahun untuk mengambil dos penggalak vaksin COVID-19 sebagai langkah tambahan sebelum berangkat ke Tanah Suci.

Menteri Kesihatan Khairy Jamaluddin berkata syarat yang ditetapkan KKM bagi jemaah haji remaja mengambil dos penggalak COVID-19 ialah sekurang-kurangnya lima bulan selepas menerima dos kedua vaksin dos primer.

“Bagi remaja yang telah lengkap mengambil dos primer dan didapati mengalami jangkitan COVID-19 mereka layak menerima dos penggalak sebaik sahaja pulih sepenuhnya,” katanya dalam satu kenyataan hari ini.

Khairy berkata memandangkan jemaah haji juga perlu mengambil suntikan vaksin lain seperti meningococcal, influenza atau pneumococcal, pemberian dos penggalak vaksin COVID-19 itu boleh diberikan dalam sela masa dua minggu sebelum dan selepas vaksin lain diberikan.

Katanya, jemaah haji boleh mendapatkan dos penggalak dengan hadir secara terus tanpa janji temu (walk-in) di pusat pemberian vaksin (PPV) yang masih beroperasi dengan membawa dokumen sokongan berkaitan seperti bukti surat tawaran menunaikan haji.

Menurut Khairy, sebelum ini KKM menyarankan semua bakal jemaah haji yang berusia 60 tahun dan ke atas serta jemaah berusia 18 hingga 59 tahun yang mempunyai risiko klinikal penyakit teruk untuk mendapatkan dos penggalak kedua sebelum berangkat ke Tanah Suci.

Beliau berkata langkah itu bertujuan mengurangkan risiko jangkitan COVID-19 dalam kalangan jemaah haji semasa berada di Tanah Suci dengan mengambil kira perhimpunan yang ramai serta melibatkan jemaah haji seluruh dunia.

Khairy berkata sebagai langkah pencegahan dan kawalan, kerajaan Arab Saudi telah menetapkan bahawa semua jemaah haji perlu mendapatkan vaksinasi lengkap sebelum berlepas selain turut mengesyorkan pengambilan dos penggalak bagi mengurangkan risiko jangkitan COVID-19 terutamanya di tempat-tempat sesak dan juga di dalam pengangkutan awam di negara tersebut. – BERNAMA


PRU15: Calon tarik diri tetap diisytihar pemenang jika dapat undi tertinggi – Pengerusi SPR

KULIM, 7 Disember – Calon yang menarik diri dan memberi laluan kepada calon parti lain pada Pilihan Raya Umum ke-15 bagi Parlimen Padang Serai serta Dewan Undangan Negeri (DUN) Tioman akan tetap diisytiharkan sebagai pemenang sekiranya memperoleh jumlah undi yang tertinggi.

Pengerusi Suruhanjaya Pilihan Raya (SPR) Tan Sri Abdul Ghani Salleh berkata ia kerana kesemua calon sedia ada telah disahkan layak bertanding pada hari penamaan calon 24 Nov lepas.

“Kita akan umum (nama calon yang menang walaupun mereka menarik diri). Calon yang (boleh) tarik diri hanya pada waktu pencalonan (antara pukul 9 hingga 10 pagi) pada hari berkenaan sahaja.

“Jadi selepas pukul 10 pagi sudah tidak boleh (menarik diri) kerana telah disahkan layak bertanding,” katanya kepada pemberita selepas meninjau pusat pengundian PRU15 Parlimen Padang Serai di Sekolah Menengah Kebangsaan Sultan Badlishah di sini hari ini.

Pada 29 Nov lepas, Pakatan Harapan (PH) memutuskan untuk memberi laluan kepada calon Barisan Nasional (BN) di DUN Tioman sebagai tanda kesepakatan kerajaan perpaduan di peringkat negeri dan nasional.

Selepas itu, langkah yang sama turut diambil di Parlimen Padang Serai dengan calon Warisan turut mengumumkan untuk memberi laluan kepada PH selepas hari penamaan calon bagi kawasan itu selesai.

BN turut membuat keputusan untuk menarik diri daripada bertanding pada PRU15 Parlimen Padang Serai dan memberi laluan kepada PH beberapa jam sebelum hari pengundian awal dijalankan pada 3 Dis lepas.

Parlimen Padang Serai menyaksikan pertembungan enam penjuru antara Dr Mohamad Sofee Razak (PH), Datuk Azman Nasrudi (Perikatan Nasional), Datuk C. Sivaraj (BN), Hamzah Abd Rahman (Pejuang), Mohd Bakhri Hashim (Warisan) dan calon BEBAS Sreanandha Rao.

PRU15 DUN Tioman pula melibatkan penyandang daripada BN Datuk Seri Mohd Johari Hussien, Mohd Fadzli Mohd Ramly (PH), Sulaiman Bakar (BEBAS), Osman Bakar (Pejuang) dan calon PN Nor Idayu Hashim.

Sementara itu, Abdul Ghani menyasarkan statistik keluar mengundi antara 60 hingga 75 peratus pada PRU15 di Parlimen Padang Serai dan DUN Tioman, hari ini.

Setakat 11 pagi tadi, SPR merekodkan sebanyak 28 peratus statistik keluar mengundi bagi Parlimen Padang Serai dan 27 peratus bagi DUN Tioman.


1.12 juta individu lengkapkan dua dos vaksin COVID-19 setakat semalam

KUALA LUMPUR 4 Jun – Seramai 1,122,420 individu di negara ini sudah melengkapkan dua dos vaksin COVID-19 setakat semalam, kata Menteri Kesihatan Datuk Seri Dr Adham Baba hari ini.

Selain itu, seramai 2,208,016 individu telah menerima dos pertama, menjadikan jumlah keseluruhan pemberian dos pertama dan kedua di negara ini berjumlah 3,330,436, katanya dalam hantaran menerusi Twitter beliau.

Selangor merupakan negeri yang merekodkan dos lengkap tertinggi iaitu 145,636, diikuti Sarawak (116,399), Perak (105,302), Kuala Lumpur (101,249) dan Johor (97,983).

Mengikut perancangan, fasa kedua Program Imunisasi COVID-19 Kebangsaan yang bermula April lalu hingga Ogos ini akan membabitkan pemvaksinan 9.4 juta warga emas, kumpulan rentan dan Orang Kurang Upaya.

Fasa ketiga akan bermula pada bulan ini hingga Februari 2022, melibatkan individu berusia 18 tahun ke atas, warganegara dan bukan warganegara, dengan sasaran sekurang-kurangnya 13.7 juta orang.

Pada fasa pertama program yang berlangsung dari Februari hingga April lalu, sekitar 500,000 petugas barisan hadapan termasuk warga kesihatan menerima vaksin itu.


186 pengamal perubatan swasta diberi kuasa kendali kes positif COVID-19

PUTRAJAYA 10 Mac. – Seramai 186 pengamal perubatan swasta diberikan kuasa di bawah Seksyen 10 (2) Ordinan Darurat (Pencegahan dan Pengawalan Penyakit Berjangkit) (Pindaan) 2021 bagi mengendalikan kes positif COVID-19 berkuat kuasa esok, kata Menteri Kesihatan Datuk Seri Dr Adham Baba.

Beliau berkata kesemua mereka berkuasa mengeluarkan perintah pengawasan dan pemerhatian di rumah atau Pusat Kuarantin dan Rawatan COVID serta arahan pemakaian gelang kuarantin.

“Pengamal perubatan swasta ini dibenar mengendalikan kes positif COVID-19 di tempat mereka bekerja sama ada di klinik atau hospital swasta,” katanya dalam sidang media selepas melancarkan buku ‘The COVID-19 Chronicles of Malaysia | Navigating the Storm’, di sini hari ini.

Mengenai pecahan pengamal perubatan swasta terbabit mengikut negeri, Dr Adham berkata Selangor mempunyai jumlah tertinggi iaitu 66, diikuti Kuala Lumpur (43), Johor (26), Pulau Pinang (16) dan Negeri Sembilan (13).

Selebihnya adalah masing-masing empat di Melaka dan Perlis, Perak dan Terengganu masing-masing tiga, Pahang, Kelantan dan Sabah masing-masing dua, manakala Kedah dan Putrajaya masing-masing satu.

Mengenai proses vaksinasi bagi barisan hadapan, Dr Adham berkata sasaran 60 peratus daripada 500,000 petugas barisan hadapan mendapat suntikan vaksin COVID-19 dijangka dicapai minggu ini.


Isu penghijrahan pakar perlu dilihat menyeluruh – Adam Adli

SEPANG, 26 Disember – Isu penghijrahan tenaga mahir atau brain drain khususnya dalam kalangan belia di negara ini perlu dilihat secara menyeluruh, kata Timbalan Menteri Belia dan Sukan Adam Adli Abdul Halim.

“Dalam soal ini, kita tidak hanya beri tumpuan kepada pembangunan belia dari segi kepimpinan atau prestasi sukan sahaja tetapi kita perlu ambil pendekatan untuk kenal pasti perkara berbangkit dalam soal ekonomi belia.

“Tidak semestinya fokus satu isu akan selesai 100 peratus tetapi kita mesti ada kaedah untuk selesaikan masalah ini,” katanya pada sidang media selepas program menghantar pasukan e-sukan Malaysia di Lapangan Terbang Antarabangsa Kuala Lumpur (KLIA) di sini hari ini.

Beliau berkata isu brain drain tidak hanya boleh bergantung kepada langkah yang diambil kerajaan sebaliknya perlu dikenal pasti punca terlebih dahulu.

Baru-baru ini, Ketua Pengarah Kesihatan Tan Sri Dr Noor Hisham Abdullah dilapor mencadangkan kerajaan untuk terus berusaha menambah baik sistem sedia ada dan mengurangkan kesan penghijrahan tenaga mahir tempatan ke luar negara.

Adam Adli berkata selaras hasrat dinyatakan Menteri Belia dan Sukan Hannah Yeoh, isu belia adalah perkara utama yang akan diberi perhatian oleh kementerian itu dalam usaha mencari penyelesaian bagi setiap permasalahan dihadapi.


509 pengamal perubatan diberi kuasa serah gelang HSO

Menteri Kesihatan Datuk Seri Dr Adham Baba berkata HSO itu akan dikeluarkan kepada pesakit positif yang akan dirawat di Pusat Kuarantin dan Rawatan COVID-19 Berisiko Rendah (PKRC) yang diuruskan pusat perubatan swasta atau di rumah masing-masing.

“Seramai 509 GP telah diberikan surat kuasa untuk menyerahkan gelang HSO bagi pesakit yang dikesan positif untuk dirawat di PKRC mereka atau dihantar ke rumah serta dipantau,” katanya.

Dr Adham berkata demikian dalam sidang media khas berhubung langkah kesiapsiagaan dan strategi Kementerian Kesihatan (KKM) mengurus pandemik COVID-19 di Lembah Klang, di sini hari ini.

“Kerjasama antara GP dan pusat perubatan swasta telah bertambah untuk membantu KKM,” katanya menambah KKM sedang bekerjasama dengan pengamal perubatan swasta dan majikan untuk menubuhkan Pusat Penilaian COVID-19 dan PKRC yang dikendalikan sendiri.

“Kakitangan kesihatan yang dijangkiti selepas diberi vaksin seramai 2,341 dengan 778 orang dalam kategori satu, 1,559 dalam kategori dua, dua orang masing-masing dalam kategori tiga dan empat dan belum  ada bagi kategori lima.

“Kebaikan vaksin adalah mereka tidak sampai ke kategori lima dan dapat mengurangkan kematian atau keparahan. Vaksin melindungi petugas dijangkiti teruk,” katanya.

Seramai 9,392 petugas kesihatan dijangkiti COVID-19 sejak pandemik melanda negara dengan jururawat yang paling terkesan iaitu 3,411 orang dan pegawai perubatan seramai 1,229 orang, katanya.

Sementara itu, Ketua Setiausaha KKM Datuk Mohd Shafiq Abdullah berkata isu permohonan dana dari pihak swasta tidak timbul kerana dana yang diberikan kementerian mencukupi untuk pengurusan COVID-19.

Sebanyak RM1 bilion telah dibelanjakan untuk memenuhi keperluan semasa dan KKM kini sedang berbincang dengan Kementerian Kewangan bagi pertambahan RM1 bilion untuk keperluan kesiapsiagaan sehingga Disember ini sekiranya kes bertambah.


COVID-19: Shuib yakin Sarah kuat

Begitu kata Shuib, memohon agar semua terus mendoakan isteri tercintanya, Siti Sarah yang masih belum sedarkan diri, memetik laporan dari portal Astro Awani sebentar tadi.

Semalam kira-kira jam 5 petang, Sarah selamat melahirkan bayi lelaki mereka namun menurut petikan yang dikongsikan Shuib menerusi Instagramnya, Sarah masih belum sedarkan diri.

“Pukul 11 malam oksigen drop sampai 40 tapi pukul 2 pagi Alhamdulillah oksigen naik sampai 77 dan baru tadi doktor update oksigen Sarah 80.

“Saya harap semua yang melihat post ini terus mendoakan dia dan anak ya. Semoga kalian dipermudahkan urusan dunia akhirat,” kongsi Shuib menerusi Insta Storynya sebentar tadi.


Tarik balik iklan pakej taubat RM20 – JAIS

“JAIS telah menyiasat perkara ini dan mendapati pemilik akaun Facebook itu telah memuat naik poster tersebut pada 26 Jun 2021. Pemilik akaun Facebook itu telah dihubungi oleh JAIS dan mengakui kesilapan serta telah diminta untuk menarik balik poster kempen wakaf al-Quran tersebut,” katanya dalam kenyataan hari ini.

Mohd Shahzihan berkata ini kerana perkara tersebut adalah sesuatu yang mengelirukan dan memberi gambaran bahawa mana-mana orang Islam yang hendak bertaubat boleh membayar RM20 kepada mana-mana orang atau pihak, sedangkan perkara ini bercanggah dengan cara bertaubat yang dianjurkan oleh syarak.

“Taubat adalah perbuatan hamba kepada Allah SWT memohon keampunan akibat perbuatan dosa yang dilakukan. Sifat Allah SWT yang Maha Pengampun tidak memerlukan orang tengah atau perantara atau nilai wang tertentu bagi taubat diterima,” katanya.

Justeru, beliau berkata JAIS juga mengingatkan kepada umat Islam, khususnya di Selangor agar berhati-hati memberi ungkapan-ungkapan dan penataan bahasa mengenai prinsip-prinsip agama.

“Sebarang kesilapan atau kekhilafan akan menyebabkan timbul kekeliruan tentang prinsip, menjadikan keadaan yang cemas, membuka ruang fitnah kepada agama dan umat Islam,” katanya.

Beliau berkata di Selangor, perbuatan atau dakwaan seumpama itu adalah satu kesalahan yang boleh disiasat mengikut Seksyen 8, Enakmen Jenayah Syariah Negeri Selangor No.9 Tahun 1995 dan jika sabit kesalahan boleh didenda tidak melebihi RM5,000 atau dipenjarakan selama tempoh tidak melebihi tiga tahun atau kedua-duanya.

Menteri di Jabatan Perdana Menteri (Hal Ehwal Agama) Datuk Idris Ahmad sebelum ini meminta Jabatan Agama Islam negeri-negeri untuk menyiasat kemunculan laman sosial yang memaparkan pakej taubat dengan bayaran RM20. – BERNAMA


Muhyiddin rakam ucapan selamat maju jaya kepada calon SPM

KUALA LUMPUR 21 Feb. – Perdana Menteri Tan Sri Muhyiddin Yassin mengucapkan selamat maju jaya kepada pelajar yang akan menduduki peperiksaan Sijil Pelajaran Malaysia (SPM) 2020, yang bermula esok.

Menerusi catatan di laman Facebook beliau, Muhyiddin turut mendoakan semua calon peperiksaan diberikan kesihatan yang baik, dipermudahkan menjawab soalan serta memperoleh kejayaan dan cemerlang dalam kehidupan.

“Kepada semua calon, jagalah kesihatan dan jawablah soalan dengan tenang. Kepada guru dan ibu bapa, semoga didikan dan doa anda semua mengiringi kejayaan pelajar-pelajar kita. Insya-Allah,” katanya.

Muhyiddin berkata, walaupun pandemik COVID-19 memberi kesan kepada pembelajaran pelajar, namun beliau berkeyakinan bahawa semangat untuk berjaya dan dedikasi para guru dalam menyampaikan ilmu, mampu menyuntik semangat untuk melakukan yang terbaik dalam peperiksaan itu.


73 peratus undi awal direkodkan setakat 2 petang tadi

JOHOR BAHRU, 8 Mac – Proses pengundian awal Pilihan Raya Negeri (PRN) Johor menyaksikan sebanyak 73 peratus tentera, polis serta pasangan direkodkan Suruhanjaya Pilihan Raya (SPR) telah melaksanakan tanggungjawab mereka setakat 2 petang hari ini.

Proses pengundian awal tersebut bermula 8 pagi dan akan berakhir pada 5 petang itu melibatkan 63 pusat pengundian di seluruh Johor.

Dalam satu kenyataan, jurucakap media PRN Johor Ibu Pejabat Kontinjen Johor Supt Ibrahim Mat Som berkata secara keseluruhannya tahap keselamatan di kesemua pusat pengundian semasa proses pengundian awal berjalan dengan lancar dan aman.

Sementara kenyataan yang dikeluarkan Markas Divisyen Ketiga Infantri Malaysia Kem Terendak di Melaka memaklumkan seramai 10,955 orang melibatkan 7,556 anggota tentera dan 3,399 pasangan mereka adalah layak untuk mengundi awal bagi PRN Johor.

Pengundian awal itu melibatkan anggota Tentera Udara Diraja Malaysia dan Tentera Laut Diraja Malaysia di 11 pusat pengundian awal bagi tentera di Johor antaranya Kem Segamat; Kem Majidee di Batu Pahat; Kem Mahkota di Kluang serta Kem Tanjung Pengelih di Kota Tinggi.

Panglima 3 Divisyen Mejar Jeneral Datuk Tengku Muhammad Fauzi Tengku Ibrahim antara yang meninjau proses pengundian awal bagi kerusi Dewan Undangan Negeri Senggarang di Kem Majidee, Batu Pahat.- BERNAMA


E-sukan: Lapan judul permainan tawar 10 pingat emas Sukan SEA Hanoi

KUALA LUMPUR 26 Mac. – Lapan judul permainan e-sukan termasuk ‘League of Legends: Wild Rift dan PlayerUnknown’s Battlegrounds (PUBG) yang menawarkan 10 pingat emas, akan dipertandingkan pada Sukan SEA di Hanoi, hujung tahun ini.

Persatuan Rekreasi dan Sukan Elektronik Vietnam (VIRESA) berkata, tiga judul permainan adalah untuk permainan komputer iaitu bagi acara League of Legends (berpasukan), Fifa Online 4 (berpasukan) dan Crossfire (berpasukan), manakala selebihnya bagi permainan peranti mudah alih.

Judul permainan untuk peranti mudah alih pula termasuklah acara League of Legends: Wild Rift lelaki dan wanita berpasukan; Arena of Valor (berpasukan); PUBG berpasukan dan individu; Free Fire (berpasukan) dan Mobile Legends: Bang Bang (berpasukan).

“Kesemua judul permainan disenaraikan untuk dipertandingkan pada Sukan SEA ke-31 itu, telah dilesenkan untuk dimainkan di Vietnam oleh Kementerian Informasi dan Komunikasi,” kata VIRESA dalam satu kenyataan hari ini.

Untuk rekod, pemain Hearthstone yang juga ahli akademik Dr Yew Wen Kean yang memiliki PhD dalam kejuruteraan elektronik, memenangi pingat emas e-sukan pertama negara, pada Sukan SEA 2019 di Filipina.


Polis Bantuan, pemandu antara terima APC UTeM

DURIAN TUNGGAL 29 Julai – “Cabaran menjadi Polis Bantuan memang banyak terutamanya semasa bertugas pada waktu malam kerana kita satu-satunya anggota yang aktif pada waktu itu”.

Itu perkongsian Polis Bantuan Universiti Teknikal Malaysia Melaka (UTeM)Koperal Zaimi Zol,56, yang telah berkhidmat di universiti itu selama 22 tahun dan menerima Anugerah Perkhidmatan Cemerlang (APC) pada hari ini.

Menurut Zaimi, dia pernah menghadapi situasi cemas apabila salah sebuah bangunan di UTeM hampir terbakar, namun ia dapat dikawal disebabkan kepekaan dan kepantasan rakan-rakannya mengendalikan insiden itu.

“Dahulu hampir berlaku satu kebakaran di dewan canselor tapi disebabkan kepekaan anggota ketika itu kita dapat mengawalnya, cabaran lain pula seperti pada waktu konvokesyen…dengan kenderaan keluar masuk yang banyak jadi kita perlu lebih bertolak ansur,” katanya.

Terdahulu Zaimi turut menerima Anugerah Jasa Bakti (AJB) pada Majlis Anugerah Perkhidmatan Cemerlang (APC) dan Anugerah Sanjungan Universiti 2021 UTeM di Dewan Canselor Kampus Induk UTeM di sini, hari ini.

Katanya, pengiktirafan APC itu adalah kali kedua diterimanya selepas tahun 2005 dan ianya sebagai tanda penghargaan tidak ternilai untuknya atas sumbangan bakti diberikan kepada pihak UTeM.

“Terima kasih kepada UTeM kerana menghargai mereka yang berkhidmat lebih 20 tahun ini, ini penghargaan tidak ternilai buat kami kerana daripada sumbangan bakti kami dihargai,” katanya.

Seorang lagi penerima APC, Dr J Yogan, 41, turut berterima kasih kepada UTeM kerana menghargai titik peluhnya sejak berkhidmat pada tahun 2019 sebagai penyelaras perundingan di pejabat penolong Naib Cancelor Jaringan Industri dan Masyarakat.

“Ini adalah tempat saya mencari pendapatan untuk keluarga, saya akan berada di sini sehingga saya bersara..saya berhasrat untuk menyumbang balik kepada UTeM supaya universiti ini sentiasa maju ke hadapan,” katanya.

Sementara itu, Mohd Arrawi Abdul Hamid, 55, bersyukur diberikan peluang menerima AJB kerana telah berkhidmat sebagai Pemandu Kenderaan UTeM selama 20 tahun.

Katanya, terlibat dalam misi bantuan banjir di Kelantan dan Temerloh, Pahang merupakan satu pengalaman yang tidak dapat dilupakan kerana dapat membantu masyarakat yang berada dalam kesusahan.

“Saya pernah terlibat dalam misi bantuan banjir sehingga ke Kelantan dan Temerloh, Pahang…ini pengalaman yang sangat berharga sebab kita dapat membantu masyarakat dalam kesusahan.

“Soal pekerjaan nak katakan memberi tekanan pada saya memang tiada, kita bekerja dengan perkhidmatan awam sebenarnya lebih seronok, walaupun jawatan saya rendah sebagai pemandu kenderaan saja saya seronok dan bangga.


Tuanku Muhriz pengerusikan Mesyuarat Majlis Raja-Raja ke-260

KUALA LUMPUR, 29 Nov – Yang Dipertuan Besar Negeri Sembilan Tuanku Muhriz Ibni Almarhum Tuanku Munawir hari ini mempengerusikan Mesyuarat Majlis Raja-Raja ke-260 di Istana Negara, di sini.

Mesyuarat itu berlangsung selepas kali terakhir diadakan pada 29 dan 30 Jun lepas yang dipengerusikan Raja Perlis Tuanku Syed Sirajuddin Putra Jamalullail.

Sebelum mempengerusikan Mesyuarat Majlis Raja-Raja ke-260 yang bermula kira-kira 11 pagi, Tuanku Muhriz berkenan memberi tabik hormat ke atas Kawalan Kehormatan Utama (KKU) yang dibarisi Batalion Pertama Rejimen Askar Melayu Diraja di Dataran Utama.

Tuanku Muhriz kemudian menanam pokok Buah Ajaib di pekarangan Istana Negara sebagai simbolik Yang Dipertuan Negeri Sembilan mempengerusikan Mesyuarat Majlis Raja-Raja pada kali ini.

KKU dan Majlis Penanaman Pokok adalah cetusan idea Al-Sultan Abdullah dan tidak pernah diadakan sebelum pelantikan Seri Paduka sebagai Yang di-Pertuan Agong ke-16.

KKU diadakan julung kalinya pada Mesyuarat Majlis Raja-Raja kali ke-254 manakala Majlis Penanaman Pokok kali pertama dilangsungkan pada mesyuarat kali ke-255.

Turut berangkat ke mesyuarat ke-260 yang berlangsung dua hari bermula hari ini, adalah Tuanku Syed Sirajuddin, Sultan Johor Sultan Ibrahim Almarhum Sultan Iskandar, Sultan Selangor Sultan Sharafuddin Idris Shah dan Sultan Perak Sultan Nazrin Shah.

Berangkat sama Sultan Kedah Sultan Sallehuddin Sultan Badlishah dan Sultan Terengganu Sultan Mizan Zainal Abidin, manakala Pahang diwakili Pemangku Raja Pahang Tengku Hassanal Ibrahim Alam Shah Al-Sultan Abdullah dan Kelantan diwakili Tengku Mahkota Kelantan Tengku Dr Muhammad Faiz Petra.

Mesyuarat turut dihadiri Yang Dipertua Negeri Pulau Pinang Tun Ahmad Fuzi Abdul Razak, Yang Dipertua Negeri Melaka Tun Mohd Ali Rustam, Yang Dipertua Negeri Sabah Tun Juhar Mahiruddin dan Yang Dipertua Negeri Sarawak Tun Abdul Taib Mahmud.

Pada mesyuarat berkenaan, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri sementara Sarawak diiringi Timbalan Premier.


51 guru murung, stres di Melaka akan dipanggil – Exco

PAYA RUMPUT 3 Ogos – Jabatan Pendidikan Negeri Melaka (JPNM) akan memanggil 51 guru yang telah dikenal pasti mengalami stres dan kemurungan dalam tempoh terdekat bagi menjalankan siasatan terperinci.

Exco Pendidikan dan Teknologi negeri Datuk Rais Yasin berkata mengikut pecahan seramai 23 orang guru dengan 3.54 peratus berada pada tahap stres atau tekanan dan 28 orang guru (4.32 peratus) berada di tahap kemurungan.

Katanya, jumlah itu antara 648 (4.63 peratus) daripada jumlah 13,976 orang guru di Negeri Melaka yang dikenalpasti telah menjawab saringan DASS (Depression, Anxiety,Stress Scale).

“Kerajaan negeri tidak mungkin akan lepas tangan akan isu ini, dan saya pasti Kementerian Pendidikan Malaysia (KPM) juga mempunyai cara untuk mengatasi hal ini menerusi Unit Kaunseling dan Psikologi KPM.

“Dalam tempoh segera kita akan memanggil guru-guru yang telah dikenal pasti dan kita akan memastikan jumlah ini dapat dikurangkan punca tekanan dan difahamkan mereka (guru) ini ada yang menghadapi pelbagai masalah antaranya faktor kewangan dan isu luar daripada kerja.

“Bagaimanapun, data terperinci kita akan dapatkan dalam masa terdekat dan isu ini saya akan bawa ke dalam mesyuarat Exco pada minggu hadapan untuk dibincangkan lebih lanjut,” katanya.

Beliau berkata demikian pada sidang media selepas merasmikan Kejohanan Bola Jaring Majlis Sukan Sekolah-Sekolah Negeri Melaka (MSSNM) di Kompleks Sukan, Krubong hari ini.

Katanya, jika disemak secara keseluruhan, bukan di sektor pendidikan sahaja berlakunya isu melibatkan tekanan dan murung itu, bahkan ia juga melibatkan pelbagai sektor lain.

“Hal tekanan dan murung ini bukan dihadapi di Negeri Melaka tapi di tempat lain dan di sektor-sektor lain juga berlakunya tekanan,” ujarnya.


Polis tumpaskan ‘geng seri’

Ketua Polis Daerah Besut Supt Abdul Rozak Muhammad berkata suspek lelaki berumur 24 hingga 28 tahun itu ditahan dalam beberapa siri tangkapan di sekitar Kuala Besut pada Ahad dan semalam.

“Polis menahan suspek utama yang berumur 28 tahun pada 14 Ogos lepas setelah menerima satu laporan kejadian pecah rumah di Kuala Besut pada hari sama.

“Susulan tertangkapnya suspek utama yang dikenali dengan panggilan Seri, polis berjaya memberkas dua lagi rakannya semalam,” katanya kepada pemberita di Ibu Pejabat Polis Daerah (IPD) Besut di Kampung Raja, di sini hari ini.

Abdul Rozak berkata siasatan awal terhadap suspek utama mendapati dia melakukan kegiatan pecah rumah, curi dan curi kenderaan secara bersendirian di 11 premis sejak Januari lepas.

Beliau berkata modus operandi Seri ialah memecah masuk rumah mangsa dengan cara mengumpil tingkap dengan pemutar skru kira-kira pukul 1 pagi, sama ada ketika mangsa berada di dalam rumah atau sebaliknya.

Abdul Rozak berkata polis turut berjaya merampas pelbagai jenis barangan dipercayai yang dicuri suspek seperti komputer riba, telefon bimbit, seketul logam dipercayai emas dan sebuah motosikal.

Beliau berkata ketiga-tiga suspek mempunyai rekod lampau kesalahan dadah dan jenayah serta ujian awal saringan air kencing mendapati mereka positif dadah jenis methamphetamine.

Mereka kini direman dan kes berkenaan disiasat mengikut Seksyen 457, Seksyen 379 A dan Seksyen 379 Kanun Keseksaan manakala bagi kesalahan berkaitan dadah pula disiasat di bawah Seksyen 12(2) dan 15(1) Akta Dadah Berbahaya 1957, katanya.


Malindo tolonglah serius – Muhammad Jailani

GEORGETOWN 14 Jun – Syarikat penerbangan Malindo Air diminta supaya lebih serius dalam usaha untuk merealisasikan penerbangan antara Melaka Pulau Pinang dan Pulau Pinang Melaka.

EXCO Pelancongan negeri Datuk Muhammad Jailani Khamis meluahkan rasa kurang senang dengan syarikat penerbangan terbabit yang kini dilihat tidak serius dalam melaksanakan komitmen mereka seperti yang dijanjikan sebelum ini.

Muhammad Jailani memahami jika syarikat penerbangan itu berdepan kekangan untuk melaksanakan janji mereka dalam masa terdekat ini, namun mengingatkan agar penerbangan yang dirancang dapat disegerakan.

“Sekarang ini semua pihak dalam proses ‘recovery’ (pemulihan) termasuk kerajaan negeri Melaka dan Pulau Pinang, semua pihak terkesan akibat pandemik COVID-19 sekarang ini dalam fasa pemulihan.

“Jika berjanji penerbangan tiga kali seminggu, laksanakan. sekarang ini biarlah susah sama susah, senang sama senang,” katanya ketika ditemui di sini, semalam.


Kalimah Allah: Agong zahir kegusaran, titah kerajaan harmonikan keadaan

KUALA LUMPUR, 5 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan kegusaran berhubung isu penggunaan kalimah “Allah” yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara jika tidak diselesaikan segera.

Al-Sultan Abdullah bertitah ini memandangkan polemik penggunaan kalimah Allah, bukan merupakan perdebatan berhubung terminologi dan linguistik, sebaliknya berkait isu akidah umat Islam dengan sebarang kekeliruan akan hanya mengundang musibah.

“Kerajaan Beta hendaklah mengharmonikan situasi semasa dan pada masa yang sama meletakkan penggunaan kalimah Allah pada konteks yang betul dengan mengambil kira keselamatan negara kemaslahatan ummah dan kedudukan Beta serta Raja-Raja Melayu yang lain sebagai ketua agama Islam,” titah Seri Paduka.

Yang di-Pertuan Agong bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong di Istana Negara hari ini.

Seri Paduka bertitah sebarang polemik yang berhubung kait dengan agama jika gagal ditangani dengan segera, adalah umpama sumbu yang akhirnya bakal menyalakan api permusuhan antara kaum.

Sehubungan itu, Al-Sultan Abdullah bertitah dalam berhadapan dengan isu sensitif sedemikian, semua pihak sewajarnya mengambil pendekatan yang bijak, tertib dan disulami dengan semangat toleransi yang tinggi.

Titah Seri Paduka ini selaras dengan prinsip pertama rukun negara iaitu ‘Kepercayaan Kepada Tuhan’, yang antara lain menekankan bahawa konsep beragama adalah amat penting dalam kehidupan masyarakat Malaysia dan ia tidak sewajarnya dijadikan asas kepada pertikaian dan perbalahan.

Al-Sultan Abdullah bertitah ketinggian dan kesucian agama Islam telah sekian lama terpelihara dalam pembentukan negara Malaysia yang merdeka sehingga agama Islam akhirnya didaulatkan sebagai agama Persekutuan di bawah Fasal 1 Perkara 3 Perlembagaan Persekutuan.

“Kedudukan agama Islam yang ditempatkan pada darjat yang amat tinggi di dalam Perlembagaan Persekutuan, dicapai menerusi persefahaman dan persetujuan oleh semua pihak ketika negara memperoleh kemerdekaan,” titah Seri Paduka.

Yang di-Pertuan Agong bertitah perpaduan memerlukan resipi yang efektif dengan hati yang terbuka jiwa yang luhur dan semangat kesetiaan kepada raja serta negara selain, tidak mempersoal dan mencampuri serta memandang rendah urusan dan kepercayaan agama yang diamalkan bangsa lain.

“Semangat perpaduan perlu disemai serta dibentuk di rumah, dibaja, disiram dengan pendidikan serta nilai-nilai murni hidup bermasyarakat di bangku sekolah dan seterusnya diperkasa di institusi-institusi pengajian tinggi.

Pada 17 Mei lepas, Perdana Menteri Datuk Seri Anwar Ibrahim menerusi kenyataan memaklumkan Jemaah Menteri telah mendapat perkenan Yang di-Pertuan Agong untuk mempersembahkan cadangan bagi mengukuhkan penguatkuasaan dasar berhubung kalimah Allah kepada Majlis Raja-Raja.


NAFAS, LPP import ayam

AYER KEROH 16 Julai – Kementerian Pertanian dan Industri Makanan (MAFI), membenarkan Pertubuhan Peladang Kebangsaan (NAFAS) dan beberapa koperasi di bawah Lembaga Pertubuhan Peladang (LPP) mengimport bekalan ayam ke negara ini.

Timbalan Menteri Pertanian dan Industri Makanan 1, Datuk Seri Ahmad Hamzah berkata, kelulusan khas kepada pertubuhan terbabit, sebagai memenuhi keperluan pengguna tempatan serta mengatasi kekurangan bekalan bahan mentah itu, ketika ini.

“Kerana apabila memasuki ke pelabuhan, ada MAQIS (Jabatan Perkhidmatan Kuarantin dan Pemeriksaan Malaysia) yang akan memastikan bekalan import itu halal dan dibenarkan atau dilesenkan.

“Kebenaran ini bagi mengatasi isu kekurangan bekalan ayam supaya negara tidak akan berdepan isu bekalan ayam lagi terutama pada musim perayaan,” katanya.

Beliau berkata demikian dalam sidang media selepas menghadiri Majlis Perasmian Sambutan Hari Peladang, Penternal dan Nelayan peringkat Negeri Melaka di MITC, di sini hari ini.

Sebelum ini media melaporkan, kerajaan telah mengumumkan kebenaran 32 syarikat yang dilantik MAFI untuk mengimport ayam sejuk beku sehingga 10,000 tan metrik atau 5.5 juta ekor ayam sebulan bagi menangani kekurangan bekalan.


Pentingnya Bahasa Melayu Dimartabatkan

BAHASA merupakan alat untuk melakukan komunikasi dan alat menyampaikan ilmu dan maklumat. Dengan bahasa orang memahami akan sesuatu supaya pemikiran terbina dan amalan terpedoman.

Tanpa bahasa hubungan sosial tidak akan terjadi dan masyarakat kehilangan arah. Dalam konteks negara kita Bahasa Melayu sangat penting dimartabatkan kerana sejarah kehadirannya di rantau ini diucapkan oleh lebih 300 juta manusia.

Perlembagaan Malaysia Artikel 152 memperuntukkan dengan jelas Bahasa Melayu sebagai bahasa kebangsaan atau bahasa rasmi. Rasmi dalam pentadbiran dan pendidikan dan bahasa lain boleh dipelajari.

Bahasa Melayu terkait dengan perjalanan sejarah di rantau ini dan menjadi bahasa lingua-franca dan memiliki faktor pemersatu dalam budaya dan kehidupan masyarakatnya yang majoriti orang Melayu.

Perlembagaan Negara adalah rujukan penting supaya perundangan negara dan dasar-dasar kenegaraan yang tercermin darinya menjadi tiang seri perjalanan dan pembangunan negara supaya sifatnya teratur dan terarah. Penyimpangan dari roh Perlembagaan Negara boleh menghasilkan konflik.

Memartabat Bahasa Melayu dan Memperkasa Bahasa Inggeris dalam pendekatan pendidikan negara kita memberi hala tuju yang jelas bahawa status atau kedudukan Bahasa Melayu jangan diremehkan sehingga Bahasa Inggeris dijadikan bahasa utama dan Bahasa Melayu sebagai bahasa sampingan merujuk kepada perkembangan Institut Pengajian Tinggi negara.

Telah sekian lama Bahasa Melayu dimartabatkan ia melahirkan ilmuan, saintis dan professional yang menyumbang kepada pembangunan dan kemajuan bagi negara Malaysia dan usaha memarbatkannya jangan dipandang remeh kerana langkah tersebut tidak menepati ruh Perlembagaan Negara.

Bahasa Melayu yang dianggap sebagai bahasa ibunda adalah bahasa ilmu, bahasa sains dan teknologi dan juga bahasa professional sekiranya jatidiri kenegaraan menjadi pegangan kita. Jepun maju dan China maju kerana yakin bahasa ibunda mereka menyebabkan ini berlaku.

Bila keyakinan terhadap bahasa ibunda tinggi dengan memartabakannya dalam sistem pendidikan dan pentadbiran negara ia menjadi faktor penting mencintai bahasa ibunda dan memartabatkannya dengan tekad dan perancangan yang tersusun rapi.

Ianya tidak menyekat untuk mempelajari berbahasa lain. Ilmuan Islam contohnya menguasai berbagai bahasa untuk menjadikan mereka tersohor tetapi bahasa Arab tetap dimartabatkan kerana sumber ilmu dalam Islam kembali kepada Al Quran dan al Hadith dalam bahasa Arab. Uniknya Bahasa Melayu kerana ianya terkait dengan Islam.

Ihsan memberi makna baik atau kebaikan. Pekerti yang ihsan bermaksud pekerti yang hati budinya murni sekali untuk dicontohi dan dijadikan sumber ikutan.

Amanah terhubung dengan melaksanakan tanggung jawab dengan jujur menginsafi bahawa tanggungjawab itu tidak saja kepada manusia, organisasi dan sistem tetapi amanah dengan Pencipta.

Bayangkan maksud dalam Bahasa Melayu memberi makna yang tepat tidak saja bagi keperluan komunisaksi dan pengucapan tetapi menjalin hubungan yang manusiawi sifatnya supaya manusia hidup dalam muafakat dan mahabbah.

Jika ianya jadi amalan dan penghayatan bayangkan kehidupan manusia akan jadi lebih santun dan beradab. Perkataan adab adalah faktor penting kepada terbinanya tamadun atau peradaban.

Adab dalam bahasa ilmu ialah disiplin fikir, disiplin hati dan disiplin amal. Tiga faktor jika ditautkan dengan baik bakal menjelmakan perbuatan yang berbudi. Ianya menjadi lambang kepada keteraturan dan ketertiban dan akhirnya menjelmakan suatu tamadun.

Inilah matlamat sebenarnya yang dicari oleh manusia bukannya keangkuhan, kesombongan, permusuhan kerana sikap begini akan mencetuskan rasa perbezaan dan kelainan yang mendalam dan bercanggah dengan mengapa manusia diciptakan melainkan kembali kepada fitrah diri (salama).

Tidak timbul rasa kerdil diri dan tidak berimej antarabangsa kerana tamadun Andalusia yang bertahan selama 800 tahun diperkongsi oleh orang-orang Barat untuk membangun tamadun mereka kerana karya karya besar dalam Bahasa Arab diterjemah ke dalam bahasa Latin, Ibrani dan Hebrew dan menjadikan mereka mengalami proses transformasi di abad pertengahan.


Lima putera raja ajak rakyat hayati pengertian merdeka

KANGAR 1 Sept – Putera raja dari lima negeri iaitu Perlis, Selangor, Terengganu, Kelantan dan Negeri Sembilan berkenan mengajak rakyat menghayati pengertian kemerdekaan.

Putera raja bertitah demikian menerusi program ‘Harapan Diraja Pewaris Negara Merdeka’ julung kali diadakan, anjuran Majlis Agama Islam dan Adat Istiadat Melayu Perlis (MAIPs) yang disiarkan secara dalam talian, malam tadi.

Titah diraja itu dimulakan dengan Tunku Besar Seri Menanti Tunku Ali Redhauddin Ibni Tuanku Muhriz yang menzahirkan harapan agar rakyat berpegang teguh kepada lima prinsip Rukun Negara kerana ia adalah asas kepada pembentukan tanah air yang menyatukan rakyat negara ini.

“Perpaduan antara rakyat berasaskan prinsip Rukun Negara menjadi lebih penting ketika negara berdepan dengan cabaran COVID-19 apabila rakyat daripada pelbagai lapisan masyarakat berganding bahu membantu satu sama lain tanpa mengira perbezaan,” titah baginda.

Sementara itu, Tengku Mahkota Kelantan Dr Tengku Muhammad Fa-iz Petra Ibni Almarhum Sultan Ismail Petra bertitah sambutan Hari Kebangsaan pada tahun ini berbeza berbanding sebelum ini apabila negara masih dibelenggu pandemik COVID-19.

“Sambutan Hari Kebangsaan bukan sekadar hari untuk bersuka-suka, tetapi untuk kita menghayati dan mengenang erti kemerdekaan bahawa ia bukan sesuatu yang boleh dicapai dengan mudah dan datangnya dengan izin Allah,” titah baginda.

Yang Dipertuan Muda Terengganu Tengku Muhammad Ismail Ibni Al-Wathiqu Billah Sultan Mizan Zainal Abidin pula mengajak rakyat untuk terus bersatu padu dalam menangani wabak COVID-19 dengan mematuhi prosedur operasi standard (SOP) ditetapkan.

Baginda bertitah agar rakyat menyingkap semula sejarah pejuang kemerdekaan negara, sedar dan berpijak di bumi nyata serta berusaha membangunkan negara tercinta.

Seterusnya, Raja Muda Selangor Tengku Amir Shah Ibni Sultan Sharafuddin Idris Shah Alhaj bertitah rakyat Malaysia perlu bersatu hati, mengekalkan perpaduan dan meraikan perbezaan kaum supaya keharmonian yang terbina dapat dikekalkan.

Raja Muda Perlis Tuanku Syed Faizuddin Putra Jamalullail bertitah meminta rakyat bersama-sama berusaha membangunkan negara dan bangsa, serta memerdekakan diri daripada segala unsur negatif dan tidak saling menuding jari sebaliknya sentiasa mencari titik persamaan.

“Pada masa yang sama, sebarang pandangan haruslah membina, konstruktif dan mengetengahkan solusi kerana negara kita memerlukan rakyat mentaliti kelas pertama dalam tindakan dan mengamalkan cara hidup selamat, sihat, penyayang, berilmu, rajin serta berdisiplin,” titah baginda.

Kesemua putera raja juga turut menzahirkan salam takziah kepada seluruh keluarga mangsa COVID-19 dan mendoakan agar mereka terus tabah serta semoga penularan wabak ini berakhir dengan secepat mungkin.

Semua putera juga turut menitahkan ucapan terima kasih kepada barisan hadapan negara atas jasa dan pengorbanan dalam memerangi wabak ini, selain mengucapkan selamat menyambut Hari Kebangsaan Ke-64 kepada seluruh rakyat Malaysia.


Satu kematian disahkan rabies di Selangor – JKNS

SHAH ALAM, 10 April – Jabatan Kesihatan Negeri Selangor (JKNS) memaklumkan terdapat satu kes kematian melibatkan seorang lelaki warga tempatan yang disahkan rabies pada Isnin (4 April).

Pengarah Kesihatan Selangor Datuk Dr Sha’ari Ngadiman dalam kenyataan di Facebook rasmi JKNS memaklumkan mangsa yang berusia 40 tahun dan menetap di daerah Petaling itu, meninggal dunia di rumah pada 10 Mac lepas.

“Mendiang telah dihantar ke Hospital Serdang untuk bedah siasat dan keputusan ujian makmal bag spesimen otak didapati positif virus rabies,” katanya.

Dr Sha’ari berkata hasil siasatan dalam kalangan masyarakat setempat mendapati mendiang dilihat masih berjalan-jalan di sekitar kawasan perumahan dua hari sebelum meninggal.

“Adalah dimaklumkan punca jangkitan masih dalam siasatan. Tiada gejala dan tanda penyakit rabies dilaporkan pada kes yang berlaku di Selangor ini,” katanya.

Dr Sha’ari berkata berikutan kejadian kes tersebut, beberapa langkah pencegahan dan kawalan telah dijalankan secara bersepadu oleh JKNS, Jabatan Perkhidmatan Veterinar (DVS) Selangor dan Pihak Berkuasa Tempatan (PBT) di Petaling antaranya penangkapan anjing liar yang dijalankan di lokaliti terlibat bermula 7 April lalu.

Dr Sha’ari berkata siasatan lapangan oleh Pejabat Kesihatan Daerah Petaling dan Program Active Case Detection (ACD) dalam lingkungan radius satu kilometer dari rumah mendiang.

Katanya lagi, surat peka kepada semua fasiliti kesihatan awam dan swasta telah dikeluarkan bagi meningkatkan kesedaran dan pengesanan awal kes gigitan anjing atau haiwan liar oleh pengamal perubatan di Selangor.

“Selain itu, pelantikan dua hospital rujukan kes gigitan anjing di negeri ini iaitu Hospital Shah Alam dan Hospital Serdang. Ini bagi membolehkan penilaian risiko dan kategori luka bag pemberian vaksin rabies serta rawatan immunoglobulin rabies sekiranya perlu,” katanya.

Susulan itu, Dr Sha’ari turut menasihati orang awam agar sentiasa mengambil langkah-langkah pencegahan apabila digigit oleh anjing atau haiwan liar iaitu segera membersihkan bahagian tubuh yang digigit atau dicakar dan mendapatkan rawatan.

“Segera laporkan kepada DVS Selangor atau Pejabat Perkhidmatan Veterinar Daerah sekiranya peliharaan berubah tingkah laku termasuk menjadi agresif atau pihak PBT jika terdapat anjing atau haiwan liar yang berkeliaran di kawasan tempt tinggal,” katanya.- BERNAMA


MATTA Melaka sasar tingkat promosi pakej ‘island hopping’

AYER KEROH 6 Februari – Persatuan Ejen Pelancongan dan Pengembaraan Malaysia (MATTA) Melaka mahu menjadikan aktiviti ‘island hopping’ sebagai produk pelancongan yang akan dimasukkan ke dalam kempen Tahun Melawat Melaka 2024.

Presidennya Goh Hock Gin berkata sehingga kini persatuannya aktif menjalankan aktiviti itu di Pulau Besar dengan menawarkan pakej-pakej serta promosi menarik.

“Ini salah satu produk MATTA yang sudah diwujudkan di Pulau Besar cuma tidak dipromosikan, sebab itu kita mahu fokuskan ia sebagai produk pelancongan baharu Melaka.

“Ramai pelancong suka aktiviti begini kerana Melaka mempunyai pulau yang cantik, cuma buat masa ini kita bersama Bahagian Promosi Pelancongan (BPP) Melaka cuba selesaikan isu pengangkutan (bot) ke Pulau Besar,” katanya kepada Melaka Hari Ini.

“Kita mahu golongan ini juga dapat merasai produk pelancongan yang ada di Melaka, selepas ini mana-mana golongan kurang mampu juga layak untuk mendapatkan pakej bercuti di negeri ini,” katanya.


Banjir: Sungai Kesang yang jernih kehijauan kini bertukar ‘teh tarik’

SUNGAI RAMBAI 3 Jan – Sungai Kesang, di sini yang dahulunya pernah menjadi tular ekoran warna airnya yang jernih kini telah bertukar menjadi keruh.

Tinjauan Melaka Hari Ini (MHI) di sungai tersebut mendapati sungai itu berubah wajah seakan ‘teh tarik’ susulan hujan lebat berterusan sejak beberapa hari lalu.

Sebelum ini, Sungai Kesang pernah menjadi tumpuan ramai ekoran air sungainya yang jernih biru kehijauan sehingga menjadikannya antara lokasi popular bergambar di negeri ini.

Difahamkan, pernah suatu ketika pengunjung di situ pernah dianggarkan seramai 2,000 orang dalam masa dua hari sahaja selepas ia tular di laman sosial.

Selain itu, sungai itu juga masih lagi menjadi habitat buaya tembaga yang mula dikesan sejak 2018 lalu, menurut Jabatan Perlindungan Hidupan Liar dan Taman Negara (Perhilitan) Melaka.


Ibu bapa perlu ambil peluang lindungan anak sebelum PICKids ditutup – Khairy

KUALA LUMPUR, 7 Mei – Menteri Kesihatan Khairy Jamaluddin menyeru ibu bapa supaya mengambil peluang melindungi anak masing-masing daripada wabak COVID-19 memandangkan pendaftaran Program Imunisasi COVID-19 Kebangsaan Kanak-Kanak (PICKids) dos pertama hanya tinggal lapan hari sebelum ditutup pada 15 Mei ini.

Menurut laman sesawang COVIDNOW, sebanyak 1,542,513 kanak-kanak atau 43.4 peratus daripada kanak-kanak berumur lima hingga 11 tahun telah menerima sekurang-kurangnya satu dos vaksin COVID-19 setakat semalam.

Setakat semalam juga, sejumlah 894,826 atau 25.2 peratus kanak-kanak daripada kumpulan umur yang sama di Malaysia telah lengkap menerima vaksin di bawah PICKids.

Bagi remaja berumur 12 hingga 17 tahun, sebanyak 2,896,056 atau 93.1 peratus telah lengkap vaksinasi manakala 2,993,641 atau 96.2 peratus menerima sekurang-kurangnya satu dos vaksin.

Khairy sebelum ini dilaporkan berkata bayaran akan dikenakan bagi suntikan vaksin COVID-19 untuk kanak-kanak selepas PICKids ditamatkan pada 15 Mei ini.

Jawatankuasa Bertindak Imunisasi COVID-19 Kanak-Kanak (CITF-C) sebelum ini mengumumkan pemberian dos pertama di bawah PICKids hanya akan diberikan hingga 15 Mei dan tidak lagi ditawarkan selepas tarikh akhir berkenaan memandangkan permintaan rendah vaksinasi boleh menyebabkan pembaziran vaksin yang tinggi.

Program PICKids tidak dapat dipanjangkan kerana melibatkan tarikh luput vaksin, penghantaran daripada pengeluar selain terdapat usaha memperoleh lebih banyak ubat antiviral. – BERNAMA


Hujan ‘ujian’ pertama proses penamaan calon DUN Bukit Sari, Ba’kelalan

LAWAS (Sarawak), 6 Dis – Hujan lebat berterusan sejak malam tadi sehingga awal pagi ini di Lawas menjadi ‘ujian’ pertama bagi proses penamaan calon Pilihan Raya Negeri (PRN) Sarawak ke-12 melibatkan Dewan Udangan Negeri (DUN) Bukit Sari dan Ba’Kelalan.

Proses penamaan calon bermula jam 9 pagi. Bagi DUN Bukit Sari, proses penamaan calon akan berlangsung di Majlis Daerah Lawas, manakala bagi DUN Ba’kelalan dilaksanakan di bangunan lama Majlis Daerah Lawas, yang terletak kira-kira dua kilometer daripada Majlis Daerah Lawas.

Di Majlis Daerah Lawas, petugas media dan Suruhanjaya Pilihan Raya (SPR) bersama anggota keselamatan dan kesihatan juga mula berada di situ seawal jam 7 pagi, dua jam sebelum proses penamaan calon bermula.

Terdapat khemah khas disediakan bagi individu yang didapati bergejala selain semua langkah mencegah penularan COVID-19 dilaksanakan dengan ketat berdasarkan arahan yang ditetapkan Kementerian Kesihatan.

DUN Bukit Sari dijangka menyaksikan pertembungan sekurang-kurangnya lima penjuru termasuk penyandang dari Parti Gabungan Sarawak (GPS) iaitu Timbalan Ketua Menteri Datuk Amar Awang Tengah Ali Hasan dan calon Parti Bumi Kenyalang (PBK).

SPR menetapkan hari ini sebagai hari penamaan calon PRN Sarawak sementara undi awal dijadualkan berlangsung 14 Dis dan hari mengundi pula pada 18 Dis.- BERNAMA


Tumpu kawasan berbukit, taktik baharu penyeludup daun ketum – PGA

PADANG BESAR 8 Nov – Penyeludup daun ketum kini dikesan menukar modus operandi mereka dengan menumpukan kawasan berbukit bagi menyeludup tumbuhan itu ke negara jiran kerana menganggap kawasan tinggi sukar dihidu pihak berkuasa.

Pegawai Pemerintah Batalion 3 Pasukan Gerakan Am (PGA) Supt Azhar Hashim berkata penyeludup beranggapan PGA hanya memberi penekanan penugasan di sekitar pagar sempadan di kawasan rata dan hal itu tidak benar kerana anggota serta pegawai keselamatan melakukan rondaan serta pemeriksaan sepanjang masa di setiap kawasan.

“Bentuk muka bumi fizikal yang berbukit, hutan tebal serta tinggi itu membuatkan mereka (penyeludup) beralih arah ke sini (Wang Kelian). Mereka (penyeludup) beranggapan kawasan yang mereka buat aktiviti itu tidak dipantau oleh PGA.

“Mereka salah kerana kita tetap gerakkan anggota untuk pantau di seluruh kawasan sempadan negara kerana penyeludupan daun ketum ini salah di sisi undang-undang,” katanya kepada pemberita di sini, hari ini.

Beliau berkata permintaan daun ketum yang tinggi di negara jiran selain aktiviti ekonomi yang semakin pulih juga menyebabkan penyeludup kembali aktif menjalankan kegiatan haram itu terutamanya di kawasan Wang Kelian.

Dalam pada itu, Azhar berkata sepanjang penugasan PGA sejak 24 Okt lepas, pihaknya merampas lebih 2.9 tan (2,934 kilogram) daun ketum menerusi lapan kes yang tiga daripadanya berlaku di Wang Kelian, sebuah kereta dan menahan dua lelaki pendatang tanpa izin warga Myanmmar.

Menurut beliau, PGA menemukan daun-daun ketum itu yang disembunyikan di kawasan kebun getah dan dilitupi dengan kanvas bagi mengelirukan pihak berkuasa.- BERNAMA


Bayaran STR akan dibayar sebelum Hari Raya Haji – PM Anwar

KUALA LUMPUR, 13 Jun – Sumbangan Tunai Rahmah (STR) fasa ketiga akan dibayar kepada penerima golongan B40 sebelum sambutan Hari Raya Haji.

Perdana Menteri Datuk Seri Anwar Ibrahim berkata pembayaran tersebut melibatkan peruntukan melebihi RM2 bilion yang memanfaatkan lapan juta penerima di seluruh negara.

“Selain itu, (bayaran) e-Tunai Belia Rahmah RM 200 dalam kepada belia (berusia) 18 sehingga 21 tahun akan disalurkan sebelum minggu ketiga bulan ini,” kata beliau pada sesi Waktu Pertanyaan-Pertanyaan Menteri pada persidangan Dewan Rakyat, di sini hari ini.

Beliau menjawab soalan Datuk Seri Dr Noraini Ahmad (BN- Parit Sulong) yang ingin tahu pembaharuan dibuat kerajaan dalam pendekatan dan tatakelola undang-undang atau peraturan untuk mengekang ketirisan serta kebocoran wang awam selain sama ada kerajaan akan meneruskan pelaporan perbelanjaan dan pemantauan Belanjawan Negara.

Anwar yang juga Menteri Kewangan berkata sejumlah RM158 bilion atau 41 peratus daripada keseluruhan Belanjawan 2023 telah dibelanjakan sehingga Mei lepas dan menyifatkan ia sebagai kapasiti terbaik suku tahun pertama jika dibandingkan dengan tahun-tahun sebelumnya.

Beliau memperincikan RM158 bilion tersebut meliputi RM3 bilion bagi bayaran fasa pertama dan kedua STR yang memanfaatkan 8.7 juta penerima; Bantuan Khas Kewangan kepada 1.3 juta penjawat awam dan lebih 1 juta pesara dan RM3 bilion bagi subsidi bil elektrik.

Anwar berkata langkah lain yang dilakukan kerajaan adalah pengecualian duti setem 100 peratus yang diberi bagi pembelian rumah berharga tidak lebih RM500,000 dan pengecualian duti setem 75 peratus bagi pembelian rumah berharga antara RM500,000 sehingga RM1 juta.

Perdana Menteri berkata kerajaan juga bersetuju agar duti setem ke atas surat cara pindah milik harta tanah secara kasih sayang melibatkan ibu bapa dan anak, datuk nenek dan cucu dikecualikan sepenuhnya terhad kepada RM1 juta pertama nilai harta tanah.

Pada masa sama, beliau berkata dalam usaha mengekang ketirisan daripada terus berlaku, antara tindakan yang diambil kerajaan termasuk memastikan perolehan kerajaan dibuat secara telus dan terbuka.

Katanya kerajaan juga melaksanakan pemberian subsidi lebih bersasar yang berbeza dengan sebelum ini, apabila golongan kaya turut menikmati pelbagai subsidi termasuk subsidi bil elektrik.

“Kerajaan juga mula menamatkan unsur monopoli sepertimana dwirangkaian 5G dan juga import makanan yang akan menyebabkan harga lebih rendah daripada beberapa tahun dahulu,” katanya.

Selain itu, Anwar berkata perbahasan Laporan Ketua Audit Negara dan Penyata Kewangan Suruhanjaya Hak Asasi Manusia Malaysia (SUHAKAM) di Parlimen adalah antara langkah kerajaan untuk mengekang ketirisan.


Insiden keracunan makanan dalam negara masih terkawal – Khairy

PUTRAJAYA 24 Nov – Insiden keracunan makanan dalam negara masih terkawal dengan pihak Kementerian Kesihatan (KKM) terus melaksanakan pelbagai program intervensi bagi meningkatkan tahap keselamatan makanan dan mencegah kejadian keracunan makanan, kata Menterinya Khairy Jamaluddin.

Beliau berkata menurut data KKM, 288 episod keracunan makanan dilaporkan pada 2020, manakala setakat September 2021 pula 123 episod keracunan makanan dilaporkan.

Berucap pada program Anugerah Pasar Bersih dan Selamat Peringkat Kebangsaan Tahun 2020/2021 sempena Hari Keselamatan Makanan Sedunia hari ini, Khairy berkata KKM melalui Program Keselamatan dan Kualiti Makanan bertanggungjawab memastikan makanan dan bahan mentah di pasaran tempatan mematuhi Akta Makanan 1983 dan peraturan di bawahnya.

Menurutnya daripada lebih 45,000 sampel makanan dan bahan mentah termasuk daging, ikan, sayur-sayuran dan buah-buahan di pasaran tempatan yang dianalisis hasil pemantauan KKM dari 2018 hingga Ogos lepas, sebanyak 2,654 atau 5.9 peratus sampel didapati tidak mematuhi Akta Makanan 1983 dan Peraturan-Peraturan Makanan 1985.

Katanya berdasarkan statistik Kementerian Perumahan dan Kerajaan Tempatan (KPKT) pula, pihak berkuasa tempatan (PBT) telah menjalankan pemeriksaan ke atas 273 pasar awam di seluruh negara pada tahun lepas memandangkan pasar merupakan tempat utama orang ramai mendapatkan sumber bahan mentah.

“Pelbagai punca pencemaran seperti mikroorganisma, kimia dan fizikal boleh berlaku di pasar sekiranya bahan mentah dan makanan tidak dikendalikan dengan bersih dan selamat,” katanya.

Pertandingan Pasar Bersih dan Selamat Peringkat Kebangsaan yang diadakan dengan kerjasama KKM dan KPKT itu melibatkan 21 penyertaan akhir melibatkan 12 calon untuk kategori A iaitu pasar awam di bawah pengurusan persatuan dalam kawasan pentadbiran PBT dan sembilan calon untuk kategori B iaitu pasar swasta di bawah pengurusan pasar raya.

Bagi kategori A, Pasar Besar Taman Tun Dr Ismail, Kuala Lumpur memenangi tempat pertama diikuti Pasar Wirawati, Kuala Lumpur di tempat kedua dan Pasar Besar Tasek Raja, Pasir Mas, Kelantan di tempat ketiga.

Bagi kategori B, Pasar Raya Tesco Lotus Cheng, Melaka merangkul tempat pertama diikuti Pasar Raya AEON Klebang, Ipoh, Perak di tempat kedua dan Pasar Raya AEON Queensbay Mall, Pulau Pinang di tempat ketiga.- BERNAMA


PN umum enam teras utama Ikrar PN Untuk Melaka

Shah Alam 14 Nov – Perikatan Nasional (PN) mengumumkan enam teras utama dengan berpacukan 11 strategi berlandaskan 74 pendekatan untuk rakyat Melaka.

Mengulas lanjut, beliau yang juga Pengerusi Bersatu itu berkata, ikrar yang ditawarkan itu bukan cakap kosong sebaliknya komitmen PN untuk menjadikan Melaka negeri maju.

“Ikrar ini adalah satu komitmen bahawa kerajaan negeri yang bakal dibentuk nanti adalah berteraskan suara rakyat yang mahu melihat Melaka Bangkit Gemilang sebagai sebuah negeri yang maju, prihatin rakyat dan dipimpin oleh sebuah pasukan kepimpinan yang berintegriti.

“Tumpuan kerajaan baharu Perikatan Nasional yang akan dibentuk kelak akan berpaksikan kepada keutuhan ekonomi, keprihatinan kepada rakyat, kerancakan sektor pelancongan, kelestarian alam sekitar, kecekapan infrastruktur serta keteguhan dan kejujuran pentadbiran,” katanya.

Muhyiddin berkata, PN berikrar akan membawa perubahan besar kepada pentadbiran negeri yang bertunjangkan nilai integriti dan ketelusan sekiranya mandat diberikan kepada parti itu.

“Perikatan Nasional telah merangka satu tawaran yang inklusif dan menyeluruh kepada seluruh rakyat negeri Melaka bagi memastikan tiada golongan yang dipinggirkan daripada mendapat limpahan manfaat hasil pembangunan pesat negeri ini dalam pelbagai sektor ekonomi,” katanya.


Vaksin COVID-19 wajib diberikan kepada petugas barisan hadapan – Mufti Melaka

KUALA LINGGI 20 Dis. – Vaksin COVID-19 wajib diberikan kepada petugas barisan hadapan dan harus diberikan kepada sesiapa sahaja yang ingin mengambilnya secara sukarela.
Ia adalah ketetapan diambil sebulat suara oleh Muzakarah Kebangsaan Hal Ehwal Islam (MKI) yang bersidang dua minggu lalu.

Muzakarah yang dihadiri semua Mufti itu antara lain membincangkan aspek berkenaan berikutan langkah kerajaan mendapatkan bekalan vaksin itu dari luar negara.

Mufti Melaka Datuk Wira Abdul Halim Tawil berkata, pemberian vaksin secara wajib kepada petugas barisan hadapan penting kerana mereka menghadapi risiko tinggi
dijangkiti pandemik COVID-19 ketika bertugas.

“Vaksin itu harus diambil oleh sesiapa sahaja yang ingin mengambilnya secara sukarela,” katanya pada sidang media bersama Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri pada program Is-ad al-Usrah dan Musaadah Yayasan Dakwah Islamiyah Malaysia (YADIM) di perkampungan nelayan, Kampung Tanjung Dahan, Kuala Linggi di sini semalam.

Yang turut hadir, Yang Dipertua YADIM, Nasrudin Hassan dan Ahli Dewan Undangan Negeri (ADUN) Kuala Linggi, Datuk Wira Ar. Ismail Othman.

Abdul Halim berkata demikian ketika diminta Zulkifli memberi penjelasan mengenai vaksin berkenaan ketika Menteri di Jabatan Perdana Menteri itu diminta wakil media supaya memberi penjelasan mengenai situasi semasa vaksin itu.

Pada program berkenaan, Zulkifli menyampaikan sumbangan RM14,500 YADIM kepada nelayan, Hasni Zainizam Hassan, 43, untuk menjalankan kerja pembaikan bumbung rumahnya yang sudah uzur, selain RM500 bagi melakukan kerja yang sama untuk enjin motor sangkutnya yang rosak.

Mengenai dana bantuan YADIM, Zulkifli berkata, agensi kerajaan di bawah Jabatan Perdana Menteri itu sudah membelanjakan RM360 juta untuk membantu rakyat yang
menerima kesan langsung akibat pandemik COVID-19 sejak Mac lalu.

Pada 10 Disember lalu Zulkifli dilaporkan berkata, Kerajaan masih menunggu perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Majlis Raja-Raja berhubung fatwa penggunaan vaksin COVID-19 dalam kalangan umat Islam.

Katanya, keputusan Mesyuarat Jawatankuasa Muzakarah Khas mengenai fatwa vaksin COVID-19 itu sudah dipersembahkan kepada Penyimpan Mohor Besar Raja-Raja selepas mesyuarat muzakarah berkenaan seminggu sebelum itu.

Perdana Menteri Tan Sri Muhyiddin Yassin dilaporkan berkata, Malaysia akan mendapatkan bekalan 12.8 juta dos vaksin COVID-19 bagi menampung keperluan imunisasi 20 peratus atau 6.4 juta rakyat negara ini pada suku pertama tahun depan.


Makan besar Tahun Baharu Cina dibenarkan, maksimum 15 ahli keluarga

PUTRAJAYA, 7 Feb. – Makan besar keluarga pada malam Tahun Baharu Cina (11 Februari) dibenarkan dengan tidak melebihi 15 orang ahli keluarga terdekat, yang tinggal dalam zon lingkungan 10 kilometer radius tanpa rentas daerah dan negeri, kata Kementerian Perpaduan Negara (KPN).

Menteri Perpaduan Negara Datuk Halimah Mohamed Sadique berkata, perkara itu dipersetujui dalam Mesyuarat Teknikal Majlis Keselamatan Negara (MKN) hari ini, yang dipengerusikan Menteri Kanan (Kluster Keselamatan) Datuk Seri Ismail Sabri Yaakob, yang bersetuju meluluskan prosedur operasi standard (SOP) sambutan Tahun Baharu Cina yang telah ditambah baik.

Mesyuarat turut bersetuju aktiviti keagamaan di rumah ibadat dibenarkan pada 11, 12 dan 19 Feb dan tertakluk kepada SOP ketat antaranya, bilangan kehadiran penganut di rumah ibadat tidak melebihi 30 orang pada satu-satu masa, dengan pemakaian pelitup muka dan penjarakan fizikal, tempoh waktu sembahyang adalah selama 30 minit dan diselangi dengan kerja-kerja sanitasi selama 30 minit sebelum waktu sembahyang yang berikutnya.

Selain itu, jadual waktu sembahyang adalah bermula daripada pukul 6 pagi hingga 2 petang sahaja, dan aktiviti sembahyang pada 19 Februari dibenarkan di halaman rumah masing-masing pada waktu malam, mengikut tradisi perayaan Tahun Baharu Cina bagi ‘Hokkien Clan’.

Halimah berkata, pegawai-pegawai perpaduan yang telah dilantik sebagai pegawai pemantau di bawah Seksyen 3 Akta Pencegahan dan Pengawalan Penyakit Berjangkit 1988 (Akta 342), akan melakukan pemantauan pematuhan SOP yang ditetapkan.

Beliau juga menyeru masyarakat kaum Cina di Malaysia untuk menyambut perayaan tahun ini dalam norma baharu, sentiasa mematuhi SOP yang ditetapkan, menjaga kebersihan diri dan pastikan penjarakan fizikal, dalam usaha memutuskan rantaian COVID-19 di Malaysia.


Sidang DUN: Tebang pokok berisiko tertakluk arahan PBT – Exco

SERI NEGERI 12 Disember – Penebangan pokok berisiko sederhana dan rendah wajib mendapat keizinan Pihak Berkuasa Tempatan (PBT) serta tertakluk kepada arahan penebangan Kerajaan Negeri dari semasa ke semasa.

Exco Perumahan, Kerajaan Tempatan dan Alam Sekitar negeri, Datuk Zaidi Attan berkata bagi memastikan kejadian tidak berulang, pihak PBT akan sentiasa menjalankan kerja mengenal pasti pokok berisiko selain melakukan kerja cantasan.

“Pihak PBT akan membuat cantasan secara berkala dan menebang pokok dikenal pasti sebagai tidak sihat selain mengambil langkah dengan memastikan tiada pokok ameniti 12 kaki (3.65 meter) dari bahu jalan.

“Ini usaha Kerajaan Negeri untuk mengelakkan berlakunya kejadiaan pokok tumbang yang boleh mendatangkan risiko kepada persekitaran sekeliling terutama pengguna jalan raya,” katanya.

Beliau berkata demikian ketika menjawab soalan lisan Mohd Noor Helmy Abdul Halem (BN-Duyong) pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, di sini, hari ini.

“Penebangan pokok bagi tujuan pemajuan atau pembangunan sesebuah kawasan tanpa kebenaran Kerajaan Negeri dan PBT boleh dikenakan tindakan denda berdasarkan Akta Perancangan Bandar Dan Desa (Pindaan) 1995 (Akta A933) Bahagian VA – Perintah Pemeliharaan Pokok.

“Namun bagi penebangan pokok-pokok utama ameniti yang dikenal pasti hampir mati, telah mati atau berpotensi mendatangkan bahaya kepada persekitaran sekelilingnya dibenarkan penebangannya oleh Kerajaan Negeri.

“Ia dikategorikan sebagai pokok berisiko tinggi yang perlu ditebang dengan segera oleh pihak PBT dan mana-mana jabatan yang dipertanggungjawabkan untuk menjaga pokok,” katanya.


Polis sita kereta Kancil kuning tular

Ketua Jabatan Siasatan dan Penguatkuasaan Trafik Kuala Lumpur ACP Zulkefly Yahya berkata polis telah menahan kenderaan berwarna kuning itu yang sedang dipandu seorang lelaki berumur 47 tahun pada 1 pagi tadi di Bandar Metropolitan, Kepong, di sini.

“Hasil pemeriksaan kenderaan berkenaan didapati tidak mempunyai cukai jalan, tidak mempunyai bumbung selain tayar kereta hadapan sebelah kanannya telah pecah,” katanya dalam kenyataan hari ini.

Zulkefly berkata polis dalam masa sama membuat pemeriksaan ke atas pemilik kenderaan berkenaan yang berasal dari Raub, Pahang yang dipercayai gelandangan sebelum mendapati dia turut tidak mempunyai lesen memandu.

Beliau berkata lelaki itu turut menunjukkan sebuah lagi kereta Perodua Kancil berwarna hijau juga tidak mempunyai nombor pendaftaran selain cermin pecah pada bahagian pintu belakang sebelah kiri.

Menurutnya, polis menyita kedua-dua kereta berkenaan di bawah Seksyen 64 Akta Pengangkutan Jalan (APJ) 1987 kerana tidak layak untuk berada di atas jalan raya dan membahayakan kepada pengguna yang lain.


RMK-12: Lebih banyak peluang kerja berkemahiran tinggi diwujudkan – PM

KUALA LUMPUR 27 Sept – Kerajaan akan memastikan lebih banyak pekerjaan yang berkemahiran tinggi diwujudkan di bawah Rancangan Malaysia Ke-12 (RMK-12) melalui pelaksanaan beberapa inisiatif.

Perdana Menteri Datuk Seri Ismail Sabri Yaakob berkata, ia termasuklah
menarik lebih banyak pelaburan baharu yang berteknologi tinggi dan menggalakkan industri beralih kepada automasi dan mekanisasi.


Enam CAC dibuka, bantu ringan tugas hospital

AYER MOLEK 18 Jan. – Bagi mengurangkan bebanan kerja petugas hospital kerajaan, enam Pusat Penilaian COVID-19 atau COVID-19 Assesment Centre (CAC) dibuka di negeri ini, bermula Sabtu lalu.

Pengerusi Jawatankuasa Kesihatan dan Anti Dadah negeri, Datuk Rahmad Mariman berkata, CAC yang diwujudkan itu berperanan untuk menilai setiap pesakit COVID-19 dan memutuskan sama ada mereka bakal dihantar ke hospital atau menjalani kuarantin di rumah.

Jelasnya, antara lokasi CAC yang diwujudkan ialah seperti di Klinik Kesihatan Batu Berendam (Daerah Melaka Tengah), Klinik Desa Parit Gantung dan Klinik Desa Kesang Tua (Daerah Jasin) serta Klinik Kesihatan Durian Tunggal, Klinik Kesihatan Rembia dan Klinik Kesihatan Kuala Sungai Baru (Daerah Alor Gajah).

CAC terbabit jelasnya, akan memainkan peranan untuk menilai setiap pesakit COVID-19 dan memutuskan sama ada pesakit tersebut bakal dihantar ke hospital atau menjalani kuarantin di rumah.

“Jika sebelum ini semua pesakit dirujuk ke hospital, tetapi mulai minggu ini pesakit akan dirujuk kepada CAC yang diwujudkan di setiap daerah.

“Apabila menerima rujukan daripada pusat kesihatan daerah (PKD) atau melalui aplikasi MySejahtera mengenai pesakit COVID-19, CAC ini akan membuat penilaian bagi setiap pesakit sama ada mereka akan dimasukkan ke hospital atau menjalani isolasi di rumah.

“Isolasi di rumah ini hanya melibatkan kes berisiko rendah dan pihak Jabatan Kesihatan Negeri juga akan menilai kapasiti ruang dan bilik sama ada benar-benar menepati kriteria atau tidak,” katanya.

Beliau berkata demikian ketika ditemui selepas mengadakan lawatan pematuhan di beberapa premis dan kedai yang ada di sekitar Ayer Molek dan Duyong, hari ini.

Mengulas lanjut, Rahmad memaklumkan sehingga kini terdapat 98 individu positif COVID-19 berisiko rendah menjalani isolasi di rumah dan akan dipantau setiap hari oleh petugas kesihatan.

Ujarnya, ia melibatkan 80 pesakit yang dinilai melalui CAC Klinik Kesihatan Batu Berendam, 13 di CAC Klinik Desa Parit Gantung dan lima melalui CAC Klinik Desa Kesang Tua.


Dugaan petang 4 Syawal

TANJUNG BIDARA 25 April – Keceriaan Nurhuda Fathiah Mohd Taha, 28, masih dalam ‘mood’ Aidilfitri terbantut selepas bumbung kediaman mereka di Kampung Ayer Hitam Pantai, di sini, rosak akibat kejadian ribut kira-kira jam 4.30 petang tadi.

Selain kerosakan teruk di bahagian dapur dua bilik tidur kediaman keluarganya itu turut dimasuki air hujan akibat kebocoran bumbung selepas dibadai ribut.

“Melihat awan hitam semakin hampir saya segera mengangkat jemuran di belakang rumah. Sebaik kaki melangkah masuk menerusi pintu dapur, ribut beserta hujan lebat melanda kawasan rumah kami.

“Ketika itu saya memang cemas dan berdebar, bila toleh keatas bumbung sudah tiada. Semalam juga ada berlaku ribut dan hujan lebat tetapi tidak seteruk hari ini yang menyebabkan kerosakan,” katanya ketika ditemui.

Terdahulu Nurhuda Fathiah dan beberapa lagi mangsa lain menerima kunjungan Ketua Menteri Datuk Seri Ab Rauf Yusoh yang turun padang untuk bertanya khabar serta melihat sendiri keadaan penduduk terjejas ribut.

Sementara itu seorang lagi penduduk Erwanyus Md Saad, 43, berkata, bencana yang menimpa adalah yang pertama kali berlaku sepanjang dia membesar di kampung berkenaan.

Menurutnya, meskipun kerosakan bumbung dialami tidak begitu serius namun dia mengambil keputusan untuk terus menggantikan bahagian yang terjejas berikutan risau ribut dan hujan lebat akan berulang.

“Mujur ada adik ipar yang pulang bercuti sempena Aidilfitri, jadi kami gantikan terus bumbung yang rosak. Alhamdulillah penduduk kampung juga ramai yang prihatin hingga ada meminjamkan atap ‘adec’.


Muhyiddin terima suntikan vaksin-COVID-19, program vaksinasi di Malaysia bermula

PUTRAJAYA 24 Feb. – Tan Sri Muhyiddin Yassin hari ini menerima suntikan vaksin COVID-19, menandakan bermulanya Program Imunisasi COVID-19 Kebangsaan, yang menyasar untuk memberikan imunisasi secara percuma kepada penduduk negara ini, baik rakyat tempatan mahupun warga asing.

Perdana menteri menerima suntikan dos pertama vaksin jenis Pfizer-BioNTech di Pejabat Kesihatan Putrajaya, Presint 11 di sini, yang merupakan antara Pusat Pemberian Vaksin (PPV) yang dikenal pasti bagi program imunisasi terbesar negara itu.

Stesen pertama untuk saringan gejala dan suhu, diikuti stesen kedua untuk pendaftaran bagi mengesahkan kehadiran untuk suntikan vaksin COVID-19, stesen ketiga bagi proses konsultasi dan persetujuan imunisasi, stesen keempat bagi menerima suntikan vaksin COVID-19 dan stesen kelima ialah stesen pemerhatian.

Turut menerima suntikan pertama dan merupakan antara yang terawal menerima vaksinasi dalam program imunisasi itu ialah Ketua Pengarah Kesihatan Tan Sri Dr Noor Hisham Abdullah dan empat petugas Kementerian Kesihatan (KKM).

Empat petugas KKM itu ialah Dr Tan Yee Ling, Sheilla Mellissa Sikin, Khairul Asraf Mohd Yasin dan Clement a/l Marai Francis.

Dr Tan, 30, merupakan Pegawai Perubatan di Klinik Kesihatan Presint 9, Putrajaya manakala Sheilla Mellissa, 31, jururawat di klinik kesihatan tersebut.

Selepas dipantau sekiranya terdapat kesan sampingan suntikan yang diterimanya daripada Ketua Jururawat Kesihatan, Pusat Kesihatan Daerah Putrajaya Presint 11, Lina Ibrahim, di stesen pemerhatian, Muhyiddin kemudian mengambil janji temu bagi pengambilan dos kedua.

Turut berada di PPV itu ialah Menteri Kesihatan Datuk Seri Dr Adham Baba dan Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin.

Program Imunisasi COVID-19 Kebangsaan, bertemakan ‘Lindung Diri, Lindung Semua’ itu dilaksanakan dalam tiga fasa bermula hari ini dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Sejak kes pertama COVID-19 dilaporkan di negara ini pada 25 Januari 2020, pandemik yang melanda telah menjangkiti seramai 288,229 orang sehingga 23 Feb, selain lebih 1,076 kematian dilaporkan.

Malaysia menerima kumpulan pertama bekalan vaksin COVID-19 jenis Pfizer-BioNTech melibatkan 312,390 dos pada Ahad melalui pintu masuk utama negara di Lapangan Terbang Antarabangsa Kuala Lumpur (KLIA), Sepang; Johor dan Pulau Pinang.


Hakimah wanita pertama dilantik Ketua Pengarah JAKIM

PUTRAJAYA, 18 Mac – Datuk Hakimah Mohd Yusoff melakar sejarah menjadi wanita pertama dilantik sebagai Ketua Pengarah Jabatan Kemajuan Islam Malaysia (Jakim) berkuat kuasa 21 Mac ini.

Mengumumkannya hari ini, Ketua Setiausaha Negara Tan Sri Mohd Zuki Ali berkata berkata pemilihan Hakimah, yang sebelum ini adalah Timbalan Ketua Pengarah (Dasar) Jakim, adalah berdasarkan perkhidmatannya selama 30 tahun khususnya di Jakim.

“Pelantikan ini menjadi sejarah kepada Jakim apabila buat pertama kali diterajui oleh wanita sekali gus meningkatkan pembabitan wanita sebagai pembuat keputusan dalam perkhidmatan awam,” katanya dalam kenyataan hari ini serta mengucapkan tahniah di atas pelantikan Hakimah itu.

Mohd Zuki berharap pelantikan Hakimah dapat memacu Jakim ke arah memperkasa peranannya sebagai agensi hal ehwal Islam di peringkat Persekutuan yang kompetitif serta berdaya saing di peringkat global.

Berkelulusan Ijazah Sarjana Muda (Kepujian) dari Universiti Malaya (UM) pada 1990 dan Ijazah Sarjana dari Universiti Putra Malaysia pada 2001, Hakimah memulakan kerjaya dalam perkhidmatan awam sebagai Penolong Pengarah Bahagian Hab Halal Jakim pada 1992. -BERNAMA


Had pelaburan individu bagi ASB, ASB 2 dinaikkan kepada RM300,000 – PM

“Langkah ini bertepatan dengan usaha kerajaan dalam menyokong peningkatan ekuiti dalam kalangan Bumiputera,” katanya ketika membentangkan Belanjawan 2023 di Dewan Rakyat, hari ini. – BERNAMA


Fahmi Reza ditahan polis, muat naik karikatur monyet berseragam istana

KUALA LUMPUR, 14 April- Aktivis Mohd Fahmi Reza Mohd Zarin atau dikenali sebagai Fahmi Reza hari ini ditahan kerana dipercayai memuat naik karikatur monyet berpakaian seragam istana berwarna kuning di Facebooknya semalam.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata Fahmi Reza ditahan di Ibu Pejabat Polis Daerah Dang Wangi petang tadi.

“Hantaran berkenaan telah mengundang kemarahan masyarakat yang menyifatkannya sebagai keterlaluan. Ia telah mendapat 12,000 respons termasuk 3,400 komen dan dikongsikan sebanyak 966 kali sejak dimuat naik.

“Kes berkenaan disiasat oleh Unit Siasatan Jenayah Terkelas, Bahagian Pendakwaan/Undang-undang (D5), Jabatan Siasatan Jenayah Bukit Aman di bawah Seksyen 4(1) Akta Hasutan 1948 kerana kecenderungan menghasut,” katanya dalam kenyataan malam ini.

Abd Jalil berkata kes itu turut disiasat di bawah Seksyen 233 Akta Komunikasi dan Multimedia 1998 kerana penggunaan tidak wajar kemudahan rangkaian atau perkhidmatan rangkaian.

“Orang ramai digesa supaya menjadi pengguna media sosial yang bijak serta prihatin terhadap isu-isu sensitif yang menyentuh institusi diraja, sensitiviti agama dan kaum agar tidak menggugat keharmonian negara,” katanya.


COVAXIN diluluskan untuk kegunaan semasa bencana – KP Kesihatan

Dalam kenyataannya, beliau berkata kelulusan bersyarat itu dipersetujui melalui Mesyuarat Pihak Berkuasa Kawalan Dadah (PBKD) kali ke-369, yang telah bersidang hari ini.

“Kelulusan itu masih memerlukan maklumat kualiti, keselamatan dan keberkesanan produk vaksin tersebut dipantau, serta dinilai secara berterusan oleh Bahagian Regulatori Farmasi Negara (NPRA) berdasarkan data-data terkini dari semasa ke semasa.

Beliau berkata, COVAXIN yang didaftar di bawah Averroes Pharmaceuticals Sdn Bhd dan dikilangkan oleh Bharat Biotech International Limited, India itu digunakan untuk imunisasi aktif bagi mencegah COVID-19 yang disebabkan oleh virus SARS-CoV-2 dalam kalangan individu berumur 18 tahun dan ke atas.

Sementara itu dalam kenyataan berasingan Dr Noor Hisham memaklumkan PBKD juga turut bersetuju memberikan kelulusan pendaftaran bersyarat kepada produk dolutegravir (DTG) versi generik, iaitu TEGRAD (Dolutegravir FilmCoated Tablets 50mg).

Beliau berkata keputusan itu dibuat selepas persidangan kali ke-369 tersebut dan produk berkenaan dikilangkan oleh Hetero Labs Limited, India dan pemegang pendaftaran di Malaysia, Camber Laboratories Sdn. Bhd.

Katanya penilaian NPRA mendapati TEGRAD sesuai digunakan secara kombinasi dengan produk anti-retroviral lain bagi rawatan Human Immunodeficiency Virus (HIV) dalam kalangan individu berumur 12 tahun dan ke atas.

“TEGRAD adalah produk generik DTG pertama yang didaftarkan di negara ini dan merupakan manfaat daripada perjanjian Voluntary Licensing (VL) di antara Medicines Patent Pool (MPP) dan pemilik paten DTG, ViiV Healthcare yang dimeterai pada bulan November 2020.

“Hetero Labs Limited, India merupakan salah sebuah pengilang yang diberi lesen oleh MPP di bawah perjanjian VL ini, untuk menghasilkan produk generik DTG bagi negara-negara tersebut, termasuk Malaysia,” katanya.

“KKM mula bekerjasama dengan MPP, agar rundingan dengan pemegang paten melibatkan akses ke atas ubat generik DTG bagi merawat pesakit HIV dewasa tahun berikutnya,” katanya.

Katanya, kelulusan produk akan memberikan akses lebih luas kepada ubat tersebut dengan kos yang lebih berpatutan, tidak kira di fasiliti kesihatan awam mahupun swasta.

“KKM melalui NPRA akan terus memantau dan menilai data-data terkini dari semasa ke semasa berkenaan maklumat kualiti, keselamatan dan keberkesanan produk DTG ini, bagi memastikan perbandingan manfaat-risikonya kekal positif.

“KKM juga akan terus komited dengan usaha-usaha untuk mempertingkatkan akses kepada ubat-ubatan yang berkualiti, selamat dan berkesan kepada rakyat Malaysia,” katanya. – BERNAMA